Келажак–ёшлар қўлида — Teletype\nКуни кеча Халқ депутатлари Яшнобод туман Кенгашининг навбатдан ташқари сессияси ўтказилди. Ушбу навбатдаги ташқи сессияда Ўзбекистон Экологик партияси Халқ депутатлари Яшнобод туман Кенгаши депутатлари Фаррух Махмудходжаев ва Алишер Мубараковлар фаол иштирок этдилар. Унда «Мамлакатимиз таълим-тарбия тизимини янада такомиллаштириш, илм-фан соҳаси ривожини жадаллаштиришга оид қўшимча чора-тадбирлар тўғрисида"ги президент фармон лойиҳаси муҳокама қилинди. Яшнобод туман ҳокими ўринбосари Шерзод Зуфаров депутатларни фармон лойиҳаси билан таништирди.\nФармон лойиҳасига мувофиқ 2022/2023 ўқув йилидан бошлаб умумий ўрта, ўрта махсус таълим муассасалари ва касб-ҳунар мактаблари битирувчиларининг шаҳодатномасидаги мажбурий 11 йиллик таълимнинг сўнгги 6 йиллик баҳоларининг ўртача кўрсаткичи киритилади ва ушбу кўрсаткич олий таълим ташкилотига кириш имтиҳонларида инобатга олинади.\nШунингдек, фармон лойиҳасига асосан туман кенгаши депутатлари 2021 йил 1 январдан бошлаб умумтаълим муассасалари директорларини лавозимга тайинлаш, уларга нисбатан интизомий жазо қўллаш ҳамда лавозимидан озод этишда бевосита иштирок этишади. Сессияда депутатлар ўз фикр-мулоҳазалари ва таклифларини билдирди.\nТуман Кенгаши депутатлари Ф.Махмудходжаев ва А.Мубараковлар келажак айнан, ҳозирги ёшларнинг қай даражада билимли ва заковатли бўлишига боғлиқлигини таъкидлашди. Ўқувчиларнинг мактабда мустаҳкам билим олиши,уларнинг олий ўқув юртларига киришлари учун пойдевор булиши аниқ эканлиги ҳақида ҳам ўз фикр мулохозаларини билдиришди.\nТошкент шаҳар партия ташкилоти


Тошкентда 5 та автомобиль иштирокида ЙТҲ содир бўлди - 13.01.2021, Sputnik Ўзбекистон\nУчтепа туманида масофа сақламаслик оқибатида учта “Матиз”, “Дамас” ва “Нексия” иштирокида йирик йўл-транспорт ҳодисаси содир бўлди. 13.01.2021, Sputnik Ўзбекистон\nТОШКЕНТ, 13 янв — Sputnik. Тошкентнинг Учтепа туманида масофа сақламаслик оқибатида учта “Матиз”, “Дамас” ва “Нексия” иштирокида йирик йўл-транспорт ҳодисаси содир бўлди. Бу ҳақда ЙҲХББ матбуот хизмати хабар қилмоқда.Дастлабки маълумотларга кўра, ЙТҲ 13 январь куни соат 11:00 ларда, Фозилтепа кўчасидаги “Боғишамол” истироҳат боғи рўпарасида юз берган.22 ёшли “Матиз” ҳайдовчиси И.Ф. оралиқ масофани сақламагани оқибатида светофорнинг қизил чироғида тўхтаб турган 29 ёшли Х.Р. бошқарувидаги “Дамас”га бориб урилган. Зарб оқибатида “Дамас” ўзидан олдинда тўхтаб турган А.А. бошқарувидаги “Матиз”’га, у эса ўз навбатида олдинда тўхтаб турган Ш.Я. бошқарувидаги яна бир “Матиз”га бориб урилган. Ушбу “Матиз” эса ундан олдинда тўхтаб турган Ш.И. бошқарувидаги “Нексия”нинг орқа томонига урилган.ЙТҲ оқибатида масофа сақламаган “Матиз” ҳайдовчиси 21 ёшли И.Ф. ва “Дамас” ҳайдовчиси 29 ёшли Х.Р.га биринчи тез тиббий ёрдам кўрсатилган.Мазкур ҳодиса юзасидан Тошкент шаҳар ИИББ ЙҲХБ дастлабки суриштирув ишларини олиб бормоқда.\n14:59 13.01.2021 (янгиланди: 15:03 13.01.2021)\n© Пресс-служба ГУБДД МВД Узбекистана ДТП с участием 5 машин в Учтепинском районе Ташкента


Хорижий валютадаги талаблар сўмга қайта ҳисобланди | NORMA.UZ\nПрезидентнинг 29.09.2017 йилдаги ПФ–5197-сон «Ўзбекистон Республикаси Президентининг баъзи ҳужжатларига ўзгартиш ва қўшимчалар киритиш, шунингдек, айримларини ўз кучини йўқотган деб ҳисоблаш тўғрисида»ги Фармони эълон қилинди.\nШу муносабат билан амалдаги қатор ҳужжатларга ўзгаришлар киритилди (қуйидаги жадвалга қаранг).\nСубъект / тўлов тури\nУстав капиталининг минимал қиймати\nкамида 600 млн. сўм\nКамида 150 минг АҚШ долларига эквивалент сумма\nЯнгидан ташкил этилаётган акциядорлик жамиятлари\nжамият давлат томонидан рўйхатдан ўтказилган санада камида 1 600 млн. сўм\nЖамият давлат рўйхатидан ўтказилган санада МБ курси бўйича 400 минг АҚШ долларига эквивалент сумма\n1) умумий суғурталаш тармоғида — 7,5 млрд сўм;\n2) ҳаётни суғурталаш тармоғида — 10 млрд сўм;\n3) мажбурий суғурталаш бўйича — 15 млрд сўм;\n4) фақат қайта суғурталаш бўйича — 30 млрд сўм\n1) умумий суғурталаш тармоғида – 500 минг АҚШ долларига экв. сумма;\n2) ҳаётни суғурталаш тармоғида – 750 минг АҚШ долларига экв сумма;\n3) мажбурий суғурталаш бўйича – 1000 АҚШ долларига экв сумма;\n4) фақат қайта суғурталаш бўйича – 3000 АҚШ долларига экв сумма\nЯнгидан ташкил этилаётган тижорат банклари\nтижорат банклари учун – сўм эквивалентида 10 млн еврогача;\nхусусий банклар учун – сўм эквивалентида 5 млн еврогача\nСолиқ ва йиғимларнинг алоҳида ставкалари\nХалқаро ННТ ҳамда халқаро ва хорижий ННТларнинг ваколатхоналари ва филиаллари\nва уларнинг рамзларини рўйхатдан ўтказиш учун давлат божи\nАйрим маҳсулот турлари бўйича қўшимча фойда соли0и ставкалари\nЭКИҲнинг 12,5 баравари\nЭКИҲнинг 10 баравари\nва 50 АҚШ доллари\nЭКИҲнинг 3 баравари\nЭКИҲнинг 2 баравари ва\n25 АҚШ доллари\nбир тоннаси учун 18 400 000 сўмдан ортиқдан «кесиш нархи»гача\nбир тоннаси учун 4 600 АҚШ долларидан ортиқдан сўм эквивалентида «кесиш нархигача»\n1 000 куб. метр учун 640 000 сўмдан ортиқдан «кесиш нархи»гача»\n1 000 куб. метр учун 160 АҚШ долларидан ортиқдан сўм эквивалентида «кесиш нархи»гача»\nХорижий олимлар, ўқитувчилар, мутахассислар учун, шу жумладан, Президент ҳузуридаги Давлат бошқаруви академияси томонидан тўланадиган кунлик сафар харажатлари\n80 минг сўм\nтўлов кунида МБ курси бўйича 20 АҚШ доллари эквивалентида\nВазирлар Маҳкамаси ҳузуридаги Тадбиркорлик фаолиятини ривожлантиришни қўллаб-қувватлаш давлат жамғармаси\n1) кичик тадбиркорлик субъектларига тижорат банкларининг кредитлари бўйича кафиллик кредит суммасининг 50%игача, бироқ кўпи билан 2 млрд.сўм;\n2) тижорат банкларининг миқдори 4 млрд.сўмдан ошмайдиган кредитлари бўйича фоиз харажатларини қоплаш учун компенсация\n1) кичик тадбиркорлик субъектларига тижорат банкларининг кредитлари бўйича кафиллик кредит суммасининг 50%игача, бироқ кўпи билан 500 минг АҚШ доллари ёки унга эквивалент миқдорда;\n2) тижорат банкларининг суммаси эквивалентда 1 млн. АҚШ долларидан ошмайдиган кредитлари бўйича фоиз харажатларини қоплаш учун компенсация\nтовар (иш, хизмат)ларнинг нархи, сифати ва етказиб бериш муддатлари бўйича энг мақбул таклифлар берган етказиб берувчилар билан тўғридан-тўғри шартномалар тузиш;\nэнг яхши таклифларни саралаб олиш йўли билан;\nтанлов (тендер) савдолари ўтказиш йўли билан\nбитта контракт бўйича 4 млн сўмдан кам;\nбитта контракт бўйича 4 млн сўмдан 400 млн сўмгача;\nбитта контракт бўйича 400 млн сўмдан ортиқ\nбитта контракт бўйича 1 минг АҚШ долларидан кам;\nбитта контракт бўйича 1 мингдан 100 минг АҚШ долларигача;\nбитта контракт бўйича 100 минг АҚШ долларидан ортиқ;\nТанлов савдоларида сотиладиган банкрот-корхона мол-мулкининг баҳолаш қиймати\nКамида 8 млрд сўм\nКамида эквивалентда 2 млн АҚШ доллари\nТузатишлар 30.09.2017 йилда кучга кирди.\n Фаолият кўрсатаётган суғуртачилар 1.07.2018 йилгача бўлган муддатда устав капитали миқдорини кўрсатилган талабларга мувофиқ келтиришлари керак.\n Марказий банкка тижорат банклари билан биргаликда 1.01.2019 йилга қадар устав капиталлари миқдорини кўрсатилган миқдорга етказиш топширилди.


Май ойини кутиш шарт эмас – оромгоҳларда мавсумга тайёргарликни ҳозироқ бошлаш лозим - zarnews.uz\nМай ойини кутиш шарт эмас – оромгоҳларда мавсумга тайёргарликни ҳозироқ бошлаш лозим\nЖорий йил ёз мавсумида вилоятимиздаги 23 та доимий оромгоҳларда 9630 нафар болани соғломлаштириш режалаштирилган.\nВилоят ҳокимлиги йиғилишида қайд этилганидек, айни пайтда айрим туманлардаги оромгоҳларда қатор камчиликлар мавжуд.\nЖумладан, Нарпай тумани халқ таълими бўлимига қарашли "Нарпай" болалар оромгоҳи ҳудуди туман ҳокимининг 2018 йилдаги қарорига кўра, кичик саноат зонасига айлантирилган. Аммо ҳанузгача мазкур оромгоҳни бошқа ҳудудда ташкил этиш масаласи кўриб чиқилмаган.\nПаст Дарғом тумани халқ таълими бўлимига қарашли "Гўзалкент" болалар оромгоҳида очиқ ётоқхона павильонлари авария ҳолатига келган. Ошхонаси, чўмилиш ҳавзаси, ҳожатхона талабга жавоб бермайди, у ерга олиб борувчи йўл ва ички йўлаклар таъмирталаб. Оромгоҳдаги жиҳозлар маънан эскирган.\nОкдарё тумани халқ таълими бўлимига қарашли "Окдарё" болалар оромгоҳининг ётоқхона биноси, ошхона, овқатланиш, тиббиёт, тўгарак хоналари ва омборхонаси талабга жавоб бермайди. Чўмилиш ҳавзаси мавжуд эмас. Ҳожатхона ва душхона фойдаланишга яроқсиз.\nОромгоҳлардаги бу каби муаммо ва камчиликлар бошқа туман ва шаҳарларда ҳам учрайди. Тўғри, ёзги таътил бошланишига ҳали анча вақт бор. Аммо мутасадди ташкилот раҳбарлари қилинадиган ишни ортга суриб, икки оёқ бир этикка тиқилиб қолишини кутиб ўтирмай, оромгоҳларни мавсумга тайёрлаб қўйса, болажонлар ҳам дам олиш вақтини кўнгилдагидек ўтказади.


Ўзбек ҳужжатли фильмлари Туркияда ўтказиладиган халқаро фестивалда намойиш этилади\nТОШКЕНТ, 7 октябрь. /«Дунё» АА/. «Ўзбеккино» миллий агентлиги буюртмасига биноан суратга олинган «Сузук ота» ва «Шашмақом» ҳужжатли фильмлари Туркияда ўтказиладиган V ҳужжатли фильмлар халқаро фестивалида иштирок этади, деб хабар бермоқда «Дунё» АА мухбири Агентлик манбасига таяниб.\n«Сузук ота» ҳужжатли фильмининг режиссёри Муроджон Одилов, сценарий муаллифи Аъзам Исҳоқов. Фильмда буюк бобомиз Ҳазрати Сузук отанинг ҳаёти ва муқаддас ислом дини тараққиётига қўшган ҳиссаси ҳақида сўз юритилади.\n«Шашмақом» фильмида эса шаш, бузрук, рост, наво, дугоҳ, сегоҳ ва ироқ мақомларидан ташкил топган жами 250 дан ортиқ ҳар хил шаклдаги куй ва ашула намуналаридан иборат маданий ёдгорлигимиз ҳақида ҳикоя қилинади. Фильм режиссёри Дониёр Шокиров, сценарий муаллифлари Оқилхон Иброҳимов ва Феруза Тўрахўжаева.\nТуркий дунё журналистлари федерацияси раҳбарлиги остида давлат ташкилотлари, университетлар ва профессионал ташкилотларнинг шериклиги ва кўмаги билан ташкил этилган V ҳужжатли фильмлар халқаро фестивали йил якунигача ўтказилади.\nФестиваль учун 10 дан ортиқ давлатдан ҳайъат аъзолари танлаб олинган. «Ўзбеккино» миллий агентлиги жамоатчилик ва бадиий кенгашлари аъзоси Рашид Маликов ҳам ҳакамлар ҳайъати аъзоси сифатида рўйхатга киритилган.\nТожикистонда брифинг: Бухоро шаҳри – Исл...\nЎзбекистоннинг Тожикистондаги элчихонасида Ислом ҳамкорлик ташкилотининг Таълим, фан ва ма...


Мансур Саидов "Нефтчи"даги вазият, эркин агентга айлангани ва бошқалар ҳақида\n23 май, 2018, 11:05\nМансур Саидов футбол ишқибозларига жуда яхши таниш. Фаолияти мобайнида ўз ўйинлари билан кўпчиликни хурсанд қилган. Ҳозирда 35 ёшда бўлган ўйинчи жорий йилги мавсумни про-лига дебютанти “Ифтихор”да бошлаганди. Лекин орадан кўп ўтмасдан Саидов олтиариқликлар жамоасини тарк этди. У билан бирга Шерзод Ҳакимов ва Умид Қодиров ҳам кетишди.\n1983 йилда туғилган Мансур Саидовнинг ҳозирги пайтда олдингидек кучга эга эмаслиги ва фаолиятини якунласа ҳам бўлаверади, деган фикрларни билдираётганлар йўқ эмас. “Ифтихор”дан кетганидан кейин биз ҳам унинг фаолиятини тугатса керак, деган хаёлга боргандик. Лекин аслида вазият бундай эмасга ўхшайди. Бу борада унинг ўзи билан суҳбатлашганимизда ҳали ҳам фаолиятини давом эттириш истаги борлигини алоҳида таъкидлади.\n- Айни пайтда футболдан дам оляпман, вазият шундай бўлиб қолди, - дея гап бошлади, Саидов. - Лекин ҳар куни шуғулланиб турибман. Лекин бу футболсиз зерикяпман дегани эмас. Шерзод Ҳакимов билан бирга спорт формамизни йўқотмаслик учун ўз устимизда ишлаяпмиз. Қолаверса, оилам билан ҳам кўпроқ бирга бўляпман. Илгари менда бундай имконият кўп бўлмасди. Кечки пайт келсак, фарзандларим ухлаётган бўларди ва яна эрталаб чиқиб кетардим. Энди эса эрталабдан-кечгача оилам даврасидаман. Ёнимизда стадион бор, бўш вақтларимизда ўша ерга чиқиб шуғулланяпман. Биласизми, футбол ўйнаб юрган пайтимда оғирлигим 66 килограмм эди, кейин бу рақам 69 га чиқиб қолганди, аммо ҳозирда гарчи футбол ўйнамаётган бўлсам-да, машғулотларда қаттиқ ишлаётганим сабабли оғирлигим 65,5 кг. бўлиб қолди. Мен қатъий режим асосида ишлаяпман. Масалан, уч кун тренажёр залига борсам, яна уч кун майдонда машғулот қиляпман. Балки менга оилам даврасида бўлаётганим ёқаётгандир (кулади).\n- Суперлига баҳсларини кузатиб бораётгандирсиз, хўш, қандай фикрдасиз?\n- Ўйинларни телевизор орқали кўриб турибман. Ҳаммаси яхши бўляпти, қизиқарли туюляпти. Суперлигада анча ўсиш бор. Олдинги чемпионат бошқачароқ эди, ҳозир эса ҳамма жамоа ҳужумкор ўйнаяпти, асосийси, барча клубнинг ўз мақсади бор.\n- Собиқ клубингиз “Нефтчи” ҳали ҳам ғалабасиз юришини давом эттиряпти. Сиз бу жамоага бефарқ эмассиз. Бу борада нима дея оласиз?\n- “Нефтчи” ҳақида нима дейишга ҳам ҳайронман? Бу ердаги ўзгаришлар ҳали ҳамон давом этяпти ва бу ҳам балки футболчиларга таъсир қилаётгандир. Чунки ўзгаришлар кўп бўляпти. Лекин жамоанинг ўйини ёмон эмас. Менимча, “Нефтчи”га омад кулиб боқмаяпти. Фикримча, бир марта ютиб олса, кейин натижалари ижобий томонга ўзгаради деб ўйлайман. Фақат ана шу битта қадамни қўя олишмаяпти. Масалан, “Қўқон-1912”, “Навбаҳор” каби жамоаларга қарши “Нефтчи” яхши ўйнаганди.\n- Лекин “Нефтчи” ўз мавқеини тушириб юборди...\n- “Нефтчи” биздан олдин ҳам бўлган ва биздан кейин ҳам бўлади. Ҳозирги муваффақиятсизликни вақтинчалик ҳолат деб ҳисоблайман. “Нефтчи” учун ҳаммаси олдинда. Шу сабабли бу клубнинг даври тугади деган гапларга қўшилмайман.\n- Ёзги трансфер ойнаси очилган пайтда сизнинг қайси жамоага ўтишингиз қизиқ. Аммо билишимча, сиз яна Суперлига томон ошиқяпсиз, шундайми?\n- Биласиз, мавсум бошида про-лигада “Ифтихор” жамоасида эдим. Аммо қарасам, яна бемалол Суперлигада ўйнашга кучим етар экан. Яъни, бир-икки йил яхши савияда ўйнай олишимга кўзим етади. Акс ҳолда фаолиятимни шу бугуннинг ўзида тугатиб қўйган бўлардим. Суперлигада ўйнай олишимга кўзим етганим учун ҳам ҳозирда машғулотларда қаттиқ ишлаяпман. Боя айтганимдек, агар футболни ташладим десам шу заҳотиёқ ташлаб юборавераман. Лекин кейин футболга қайта олмайман. Мана, Акмал Холматов 42 ёшида ҳам футбол ўйнаб юрибди. Демак, унда ҳали ҳам куч бор. Аммо у ҳам футболдан кетишни истаса, шу заҳотиёқ кетиши мумкин. Аммо кейин қайта олмайди. Шунинг учун Холматов ҳам футболдан роҳат олиб ўйнаб юрибди.\n- Дарҳақиқат, чемпионатни “Ифтихор”да бошлагандингиз. Аммо тезда у ердан кетдингиз. Бунинг сабаби нима билан боғлиқ?\n- Ҳеч қандай сабаби йўқ. Ёзда Суперлигада ўйнашни истаганим учун дам олиб куч тўплашни хоҳладим. Футболни соғинган ҳолда катта иштиёқ билан қайтиш илинжида шундай йўл тутдим.\n- Ёки “Ифтихор”га ўтганингиз сиз учун нотўғри қарор бўлганмиди?\n- Йўқ, бу нотўғри қарор эмасди. Фақат вазият шундай тус олди-да. Лекин мен жамоа билан яхши муносабатда хайрлашдим. Аммо ишонасизми, ўзим шуғулланаётганимдан кейин футболга бўлган иштиёқим янада ортди. Тезроқ Суперлигага қайтиб яна ўзимни кўрсатгим келяпти.\n- Барибир фаолиятингиз ўз манзили томон яқинлашиб келяпти. Ортда қолган йилларга назар ташласангиз нималар кўз ўнгингиздан ўтяпти?\n- “Нефтчи”даги фаолиятимни доим ширин хотиралар билан эслайман. У ерга илк бор келганимни ва клубдан кетган чоғларим ёдимда. Юрий Саркисян даврида роҳат билан футбол ўйнаганмиз. Ҳозирги ҳолатни кўриб жамоага бефарқ эмаслигим туфайли ачиниб кетяпман. Битта клубда 17 йил ўйнаш ҳазил гап эмас. “Нефтчи” – бу менинг уйим. Саркисян бизни бир оила қилиб тарбиялаганди. “Нефтчи”да мен ўйнайманми ёки бошқасими, у ерда ким ишлашидан қатъий назар ўз мавқеини тиклашини хоҳлайман. Бир сўз билан айтганда, фаолиятимдан нолимайман.- “Нефтчи”даги фаолиятимни доим ширин хотиралар билан эслайман. У ерга илк бор келганимни ва клубдан кетган чоғларим ёдимда. Юрий Саркисян даврида роҳат билан футбол ўйнаганмиз. Ҳозирги ҳолатни кўриб жамоага бефарқ эмаслигим туфайли ачиниб кетяпман. Битта клубда 17 йил ўйнаш ҳазил гап эмас. “Нефтчи” – бу менинг уйим. Саркисян бизни бир оила қилиб тарбиялаганди. “Нефтчи”да мен ўйнайманми ёки бошқасими, у ерда ким ишлашидан қатъий назар ўз мавқеини тиклашини хоҳлайман. Бир сўз билан айтганда, фаолиятимдан нолимайман.


Арманистон мустақиллигининг 24 йиллиги нишонланмоқда\n08:43 / 21.09.2015\nБугун, 21 сентябрь куни Арманистон фуқаролари мамлакат мустақиллигининг 24 йиллигини нишонлайди. Шу куни пойтахт Ереван шаҳрида бир қатор байрам маросимларини ўтказиш режалаштирилган.\nЭрта тонгдан республика раҳбарияти анъанага мувофиқ, "Ераблур" ёдгорлик комплексига ташриф буюради. Кун арман пойтахти марказий майдони – Республика майдонидаги мушакбозлик билан якунига етади.\nАрманистон мустақиллиги тўғрисидаги декларация 1990 йил 23 августда Арманистон Олий Кенгаши биринчи сессиясида қабул қилинган эди.\nМазкур ҳужжат билан Арманистон Совет Социалистик Республикасига барҳам берилиб, Арманистон Республикаси мустақиллиги эълон қилинди.\nОлий Кенгаш қарори билан 1991 йил 21 сентябрь куни Собиқ Иттифоқ таркибидан чиқиш тўғрисида референдум ўтказилиб, мамлакат мустақиллигига асос солинди; республикада сайлаш ҳуқуқига эга фуқароларнинг 94,99 фоизи мустақилликни ёқлаб овоз беришди. Орадан икки кун ўтиб, Олий Кенгаш Арманистонни мустақил давлат деб эълон қилди.\nЎзбекистон ва Арманистон ўртасидаги дипломатик муносабатлар 1995 йилнинг 27 октябрида ўрнатилган. Икки мамлакат ўртасида айни пайтда иккита келишув ва иккита протокол имзоланган. 2014 йил якунларига кўра, Ўзбекистон ва Арманистон ўртасидаги товар айирбошлаш ҳажми 3622,3 минг долларни ташкил этди.


Бухорийни қандай эслашларига қаранг! | Azon.uz - Ахборот-таҳлилий портал\n1823 17:00 15.02.2019\nИмом Нававий бўйдоқ ҳолида вафот этди. Ўзидан кейин ҳаққига дуо қилиб турадиган солиҳ фарзанд қолдирмади. Лекин асримизда “Арбаинан нававийя“ни билмайдиган мусулмон йўқ.\nИмом, муфассир Ибн Жарир Табарий бўйдоқ ҳолида вафот этди. Ўзидан кейин ҳаққига дуо қиладиган солиҳ фарзанд қолдирмади. Лекин у шундай бир асар қолдирдики, бирорта олим ундан беҳожат эмас.\nИмом Молик хушидан кетадиган даражада калтакланди ва таҳқирланди. Лайс: “Ҳар бир қамчи учун Аллоҳ уни жаннатда даражасини кўтаришини умид қиламан“, деди. Имом Молик вафот этди. Унинг хотираси эса боқий қолди.\nИмом Аҳмад ибн Ҳанбални қамаганлар ва уни дарралаганлар қани? У кимсалар ўтиб кетишди. Аҳмаднинг эса илми, сийрати, хабарлари ва мазҳаби қолди.\nИбн Таймия роҳимаҳуллоҳ бўйдоқ ҳолида вафот этди. Ўзидан кейин ҳаққига дуо қилиб турадиган солиҳ фарзанд қолдирмади. Лекин ҳаққига дуо қилиб турадиган бутун бошли солиҳ шогирдларни қолдирди.\nИмом Бухорийга хусумат қилганлар, озор берганлар, ватанидан ҳайдаганлар ва уни қувғинликда вафот этишига сабаб бўлганлар қани?\nУ зотни қандай эслашларига қаранг! Мусулмонларнинг биронта минбари қолмаганки, унда “Бухорий ривоят қилган“ деган сўз эшитилмаган бўлса. Бухорий роҳимаҳуллоҳга: “Нима учун сизга зулм ва туҳмат қилганларни дуои бад қилмайсиз?“, дейишганида, у зот: “Набий соллаллоҳу алайҳи васаллам саҳобаларига: “Ҳавзни олдида мен билан учрашгунингизга қадар сабр қилинглар!“, деб айтганлар“, деди.\n(“Сияру аъламин нубала“, 12/461)\nҲидоят йўлидаги улуғ имомларни Аллоҳ раҳматига олсин!\n326 22:19 30.05.2020\n470 21:47 30.05.2020\n394 20:39 30.05.2020\n157 20:00 30.05.2020\n905 19:50 30.05.2020\n318 19:00 30.05.2020


9 Май 2022 16:02\nБугун Сенат раиси Президент Қасим-Жомарт Тоқаев билан биргаликда «Ватан-Она» монументи пойига гул қўйиб, аждодлар хотирасига ҳурмат бажо келтирди.\nСўнг халқнинг шонли фарзанди Бауржан Момишули ҳайкалини зиёрат қилди.\n«Бауржан Момишули қозоқлар учун мардлик ва жасорат рамзидир. Биз ҳар доим афсонавий қаҳрамон шахсини ҳурмат қиламиз. Юрт тинчлиги - қаҳрамонлик натижасидир. Шу боис бобо ва отахонларимизнинг шонли йўлларини ҳамиша улуғлаш фарзандлик бурчимиздир. Шу боис Давлат раҳбари яқинда ўз вақтида жасоратлари инобатга олинмаган қаҳрамонлар Тўлеуғали Абдибеков, Александр Несмиянов, Ибраим Сулейменовларга «Халқ қаҳрамони» унвонини берди. Бу тарихий адолат тикланганининг ёрқин далилидир.\nТинчлик ва фаровонлик қадрини юксалтирувчи айём билан табриклаб, юртимизга тинчлик-омонлик, осойишталик тилайман! Азиз Мустақиллигимизни доимо қадрлайлик. Ғалаба куни муборак бўлсин!», деб ёзди М.Ашимбаев Facebookда.\nКалит сўзлар: Сенат Раиси,


Исломда иқтисодий таълимотнинг таянч асослари | Azon.uz - Ахборот-таҳлилий портал\nИсломда иқтисодий таълимотнинг таянч асослари\n845 21:05 06.12.2021\nМусулмон олимларининг иқтисодий қарашлари Қуръон ва Пайғамбар саллаллоҳу алайҳи васалламнинг суннатлари асосига қурилган. Лекин Қуръоннинг ўзида аниқ иқтисодий муносабатлар шаклларига бағишланган қоидалар у қадар кўп эмас. Шунинг учун фикҳда у ёки бу иқтисодий ҳаракатларни амалга ошириш тўғрисидаги кўрсатма ва изоҳлар эмас, балки асрлар оша мусулмон фиқҳшунослари аҳамият қаратган алоҳида шарҳлар бўйича умумий қоидалар муҳим ўрин эгаллаган. Масалан, Қуръондаги машҳур оятларни мусулмон фиқҳшунослари хусусий мулкчиликнинг жоизлигини билдирувчи оятлар сифатида талқин этадилар:\n“У сизлар учун ер юзидаги барча нарсани яратган Зот. Сўнгра осмонга юзланди ва уларни еттита қилиб тўғрилади. Ва У ҳар бир нарсани билувчи Зотдир” (Бақара, 29).\nҚуйидаги оятларни эса қозилар ҳукм чиқаришда икки ҳуқуқий асосдан камроқ уриниш талаб этадиган ва шунга мувофиқ инсон томонидан озроқ моддий харажат қилинадиган қоидаларни тадбиқ этиши лозимлиги учун асос қилиб олинган:\n“...Аллоҳ сизларга енгилликни ҳоҳлайди ва сизларга қийинликни ҳоҳламас. Саноғини мукаммал қилишингиз ва сизни ҳидоятга бошлаган Аллоҳни улуғлашингиз учун. Шоядки, шукр қилсаларингиз” (Бақара, 185).\nШундай қилиб, бундай оятлар сиртдан қараганда иқтисодий ва тадбиркорлик фаолияти муносабатларига дахлдор саналмаса-да, асрлар давомида мусулмон фиқҳшуносларини жамиятдаги иқтисодий муносабатларга тааллуқли бўлган масалаларни кўриб чиқувчи асарларни яратишга рағбатлантириб келган.\nАйрим иқтисодий муаммолар умуман олганда, Қуръонда ва айниқса, ҳадисларда батафсил ёритиб берилган. Аллоҳ таоло кейинги оятларда шундай баён этади:\n“Сендан нимани нафақа қилишни сўрарлар. ”Нафақа қилган яхшилигингиздан ота-оналарга, яқин кишиларга, етимларга, мискинларга ва ватангадоларга бўлсин. Қандай яхшилик қилган бўлсангиз, албатта, Аллоҳ уни билувчидир”, деб айт “ (Бақара, 215).\n“Ва молу мулкларида сўровчи ва бечораларнинг ҳаққи бордир” (Заарийаат, 19).\nВақти бўйича охиргидан аввалги туширилган Қуръон сураси “Тавба”да закот олишга ҳақли бўлган шахслар таъкидлаб ўтилган:\n“Албатта, садақалар фақирларга, мискинларга, садақа ишида ишловчиларга, кўнгилларини улфат қилинадиганларга, қул озод қилишга, қарздорларга, Аллоҳнинг йўлига ва йўл ўғлиларига берилиши Аллоҳ томонидан фарз қилингандир. Аллоҳ билгувчи ва ҳикматли Зотдир” (Тавба, 60)\nБарча мўътабар саналган саҳиҳ ҳадис тўпламларида энг катта ва алоҳида боблар закотга бағишланган. Бундан ташқари, мусулмон олимларининг фикрига кўра, “тозаловчи” шаръий солиқ (закот) билан бир қаторда шариатга мувофиқ мерос тартиби ҳам жамиятдаги мулкларни қайта тақсимлашда муҳим ўрин эгаллайди:\n“Ота-оналар ва қариндошлар қолдирган нарсада эркакларнинг насибаси бор. Ота-оналар ва қариндошлар қолдирган нарсада аёлларнинг насибаси бор. У оз бўлсин, кўп бўлсин – фарз қилинган насибадир. Агар тақсимлашга қариндошлар, етимлар ва мискинлар ҳозир бўлсалар, уларни у (мерос)дан ризқлантиринглар ҳамда уларга яхши гап айтинглар. Ўзлари заифҳол зурриётларни ортдан қолдиришдан қандай қўрқсалар, (бошқалар ҳақида ҳам) шундай қўрқсинлар. Бас, Аллоҳдан қўрқсинлар ва тўғри сўз айтсинлар” (Нисо, 7-9).\n“Сизларга хотинларингиз қолдирган нарсанинг – агар уларнинг боласи бўлмаса – ярми тегади. Агар боласи бўлса, сизга улар қолдирган нарсанинг чораги тегади. Улар қилган васиятни ёки қарзларини адо этгандан сўнг. Уларга сиз қолдирган нарсанинг – агар болангиз бўлмаса – чораги тегади. Агар болангиз бўлса, уларга сиз қолдирган нарсанинг саккиздан бири тегади. Сиз қилган васиятни ёки қарзингизни адо этгандан сўнг. Агар бир эркак ёки аёл калола ҳолида мерос қолдирса, унинг биродари ёки синглиси бўлса, улардан ҳар бирига олтидан бири тегур. Агар улар бундан кўп бўлсалар, учдан бирига шерикдирлар. Зарар қилмайдиган васиятни ёки қарзни адо этгандан сўнг. Булар Аллоҳнинг васиятидир. Ва Аллоҳ билувчи, ҳалийм Зотдир” (Нисо, 12).\n“Ота-она ва қариндошлар қолдирган нарсага ҳар бир киши учун меросхўрлар қилдик. Қасамингиз ила боғланганларга насибасини беринг. Албатта, Аллоҳ ҳар бир нарсага шоҳиддир” (Нисо, 33).\nЮқорида қайд этиб ўтилганидек, шариат мулкчилик ҳуқуқини ҳимоя қилишга катта эътибор қаратади. Масалан, ўғрилик учун мусулмон ҳуқуқчилигида қатъий жазо белгилаб қўйилган:\n“Ўғри эркак ва ўғри аёлнинг қўлларини кесинглар. Бу уларнинг қилмишига жазо ва Аллоҳдан иқобдир. Аллоҳ азиз ва ҳакиймдир” (Моида, 38).\nШу билан бирга инсон қотилидан бу дунё ҳаётида қасос олиниши шарт бўлмайди. Шариат бўйича қотил мақтулнинг қариндошлари томонидан кечирилиши мумкин. Бу шунинг билан изоҳланадики, ўғирлик белгилаб қўйилган жазони – ҳаддни ўзига жалб этган жиноят гуруҳига киради ҳамда жамият ҳаётига катта хавф солади. Бу тоифадаги жиноятларни содир этилиши бутун жамият манфаатларига қарши қаратилган бўлади ва ҳатто Аллоҳ белгилаб қўйган чегараларни бузиш ҳисобланади. Инсоннинг ўлдирилиши эса иккинчи тоифадаги жиноятлар таркибига киради ва қасос тамойили бўйича жазоланади. Бу ерга шунингдек, шариат нуқтаи назаридан алоҳида кишилар манфаатларини бузувчи ва хавфи унчалик катта бўлмаган жиноятлар ҳам киради (тан жароҳати етказиш ва ҳк). Улар учун Қуръон ва ҳадисларда бошқа жазо турлари белгилаб қўйилган. Масалан, қасддан ўлдирганлик учун, агар мақтулнинг қариндошлари ундан хун олишга рози бўлмасалар ёки уни кечирмасалар, жиноятчи қатл этилиши шарт. Агар жиноятчи кечирилса, давлат томонидан бирон-бир жазо чораси қўлланиши мумкин, лекин бу ҳолатда жиноятчини яшаш ҳуқуқидан маҳрум этилмайди.\nҚуръонда тақиқланган рибо (судхўрлик) ҳам мулк ҳуқуқини бузиш сифатида талқин этилиши, рибо амалиётларини амалга оширган одам бошқалар мулкини ноқонуний ўзлаштирганлик нуқтаи назаридан кўриб чиқилиши лозим.\n“Аллоҳ рибони доимо нуқсонга учратур ва садақаларни зиёда қилур. Ва Аллоҳ ҳар бир кофир, гуноҳкорни хуш кўрмас” (Бақара, 276).\n“Эй иймон келтирганлар! Агар мўмин бўлсангиз, Аллоҳга тақво қилинг ва рибонинг сарқитини ҳам тарк қилинг” (Бақара, 278).\n“Эй иймон келтирганлар! Рибони бир неча баробар қилиб еманг. Аллоҳга тақво қилинг, шоядки, нажот топсангиз” (Оли Имрон, 130).\nАллоҳ таоло энг аввало етимларнинг, аҳолининг кам ҳимояланган қатламининг мулкини ҳимоя қилишга алоҳида эътибор қаратган:\n“Етимнинг молига то вояга етгунча яқинлашманг. Магар яхши йўл билан бўлса, майли. Ўлчов ва тарозини адолат ила тўлиқ адо этинг. Ҳеч бир жонни тоқатидан ташқари нарсага таклиф этмаймиз...” (Анъом, 152).\nЎзаро ҳамкорлар ўртасида адолатга риоя этилиши ҳам ўзининг аҳамияти жиҳатидан жуда муҳим ҳисобланади. Шартнома тузишда эътибор қилиниши лозим бўлган қоидалар қуйидаги оятда баён этиб берилган:\n“Эй иймон келтирганлар! Маълум муддатга қарз олди-берди қилган вақтингизда, уни ёзиб қўйинг. Орангизда бир ёзувчи адолат билан ёзсин. Ҳеч бир ёзувчи Аллоҳ билдирганидек қилиб ёзишдан бош тортмасин. Бас, ёзсин ва ҳақ зиммасига тушган киши айтиб турсин, Роббисига тақво қилсин ва ундан ҳеч нарсани камайтирмасин. Агар ҳақ зиммасига тушган киши эсипаст, заиф ёки айтиб тура олмайдиган бўлса, унинг валийси адолат билан айтиб турсин. Эркакларингиздан икки кишини гувоҳ қилинг. Агар икки эр киши бўлмаса, ўзингиз рози бўладиган гувоҳлардан бир эр киши ва икки аёл киши бўлсин. Иккови (аёл) дан бирорталари адашса, бирлари бошқаларининг эсига солади. Ва чақирилган вақтда гувоҳлар бош тортмасинлар. Кичик бўлса ҳам, катта бўлса ҳам, муддатигача ёзишингизни малол олманг. Шундоқ қилмоғингиз, Аллоҳнинг ҳузурида адолатлироқ, гувоҳликка кучлироқ ва шубҳаланмаслигингиз учун яқинроқдир. Магар ораларингизда юриб турган нақд савдо бўлса, ёзмасангиз ҳам, сизга гуноҳ бўлмас. Олди-сотди қилганингизда, гувоҳ келтиринг ва ёзувчи ҳам, гувоҳ ҳам зарар тортмасин. Агар (аксини) қилсангиз, албатта, бу фосиқлигингиздир. Аллоҳга тақво қилинг. Ва Аллоҳ сизга илм берадир. Аллоҳ ҳар бир нарсани билувчи зотдир” (Бақара, 282).\nҚуръонда бир неча марта битимларга риоя этиш ва амалий муносабатларда адолатли бўлиш лозимлиги таъкидланади:\n“Яхшилик юзингизни машриқ ёки мағриб томонга буришингизда эмас. Лекин яхшилик ким Аллоҳга, охират кунига, фаришталарга, китобга, набийларга иймон келтирса ва яхши молини қариндошларга, етимларга, мискинларга, ватангадоларга, тиланчиларга, қул озод қилишга берса, намозни қоим қилса, закот берса: аҳд қилганда аҳдига вафо қилувчилар, камбағаллик, қийинчилик пайтида ва шиддат вақтида ҳам сабр қилувчиларга хосдир. Ана ўшалар содиқ бўлганлардир. Ана ўшалар тақводорлардир” (Бақара, 177).\n“Эй иймон келтирганлар! Аҳдномаларга вафо қилинг. Сизга, кейин тиловат қилинадиганларидан бошқа, чорва ҳайвонлари ҳалол қилинди, эҳромдалик вақтингизда овни ҳалол санамаган ҳолингизда. Албатта, Аллоҳ нимани ирода этса, шуни ҳукм қиладир” (Моида, 1).\n“Албатта, Аллоҳ адолатга, эҳсонга, қариндошларга яхшилик қилишга амр этадир ва фаҳшу мункар (ишлардан) ҳамда зулмкорликдан қайтарур. У сизларга ваъз қилур. Шоядки, эсласангиз. Агар аҳдлашсангиз, Аллоҳнинг аҳдига вафо қилинг. Қасамларни таъкид қилинганидан сўнг бузманг. Батаҳқиқ, Аллоҳни ўзингизга кафил қилгансиз-а. Албатта, Аллоҳ нима қилаётганингизни билур. Тўқигани кучли бўлгандан сўнг уни сўкиб юборган хотинга ўхшаб, бир уммат бошқа умматдан зиёдроқ бўлгани учун, қасамларингизни орангизга алдов воситаси қилиб олманг. Албатта, бу билан сизни Аллоҳ синамоқда, холос. Албатта, У қиёмат куни нима ҳақида ихтилоф қилганингизни баён қилиб берур. Агар Аллоҳ ҳоҳласа, сизларни бир уммат қилар эди. Лекин ҳоҳлаган кимсани залолатга кетказади ва ҳоҳлаган кимсани ҳидоят қиладир. Ва, албатта, қилиб юрган амалларингиздан сўралурсизлар. Қасамларингизни орангизда алдов воситаси қилиб олманг. Бас, қадам собит бўлганидан сўнг тоймасин ва Аллоҳнинг йўлидан тўсганингиз учун ёмонликни татиб юрманг. Сизга улкан азоб бўлмасин. Аллоҳнинг аҳдини оз баҳога сотиб юборманг. Агар билсангиз, сиз учун албатта, Аллоҳнинг ҳузуридаги нарса яхшироқдир” (Наҳл, 90-95).\n“Етимнинг молига, токи у балоғат ёшига етгунча, яқинлашманглар. Магар яхшилик ила бўлса, майли. Аҳдга вафо қилинглар. Албатта, аҳд масъул бўлган ишдир” (Исро, 34).\nШундай машхур ҳадис ҳам борки, унда мусулмонлар ўз мажбуриятларига боғланганликлари айтиб ўтилган. Бу масалада барча мусулмон фиқҳшунослари якдил фикрдалар. Иймон келтирганлар ўз мажбуриятларини бажаришда Аллоҳ таолонинг Ўзидан ўрнак олишлари лозим:\n“Ва: “Бизга (дўзах) ўти ҳеч тегмас, тегса ҳам саноқли кунларгина тегар”, -дедилар. “Аллоҳдан аҳд одингизми? Зотан, Аллоҳ аҳдига ҳеч хилоф қилмас. Ёки Аллоҳнинг номидан билмаган нарсангизни гапиряпсизми?” деб айт” (Бақара, 80).\nИсломнинг ўзи ҳам Аллоҳ билан битимдан ўзга нарса эмас:\n“Эй иймон келтирганлар! Сизларни аламли азобдан нажот топтирувчи тижоратга далолат қилайми? Аллоҳга ва Унинг Расулига иймон келтирасизлар ҳамда Унинг йўлида молингиз ва жонингиз билан жиҳод қиласизлар. Шундоқ қилмоқларингиз, агар билсангизлар, ўзларингиз учун яхшидир. Гуноҳларингизни кечирур ва сизларни адн жаннатларидаги остидан анҳорлар оқиб турган боғларга ва яхши масканларга киритур. Бу нарса сиз учун улкан ютуқдир” (Софф, 10-12).\nМуаллиф: Ренат Беккин\nМахсус Музаффар Ҳусниддинов Ислом Илм мусулмонлар Қуръон\n237 22:05 24.01.2022\n544 21:05 24.01.2022


ХАЛҚАРО ОЛИМПИАДАДА МУДОФАА ВАЗИРЛИГИ ОЛИЙ ҲАРБИЙ ТАЪЛИМ МУАССАСАЛАРИНИНГ КУРСАНТЛАРИ ИЛК БОР ҚАТНАШАДИ\nЎзбекистон Республикаси Мудофаа вазирлиги олий ҳарбий таълим муассасаларининг курсантлари илк бор курсантлар ўртасидаги Халқаро олимпиаданинг финал босқичида иштирок этади, деб хабар қилмоқдавазирликнингАхборотхизмати..\nОлимпиаданинг биринчи босқичи Мудофаа вазирлиги олий ҳарбий таълим муассасаларининг курсантлари ўртасида ўтказилган эди, мазкур босқич ғолиблари эса ҳарбий билим юртлари жамоалари ўртасида бўлиб ўтган навбатдаги босқичда иштирок этганди.\nМамлакат Мудофаа вазирлиги олий ҳарбий таълим муассасалари жамоалари ўртасида ўтказилган Халқаро олимпиаданинг иккала босқичида ҳам ғолиб чиққанлар учинчи – финал босқичига йўл олди.\n2017 йилда беллашувларда Россия мудофаа вазирлиги олий ҳарбий таълим муассасалари, илмий роталар, ҳарбий таълим марказлари ва ҳарбий кафедралар, шунингдек, МДҲга аъзо давлатлар – Озарбайжон, Белорус Республикаси, Қозоғистон, Қирғизистон, Тожикистон каби мамлакатларнинг ҳарбий билим юртларидан жами 44 жамоа таркибида 176 нафар курсант иштирок этган эди. Ўтган йили Халқаро олимпиадада кузатувчи сифатида қатнашган Ўзбекистон вакиллари жорий йилда унинг тўлақонли иштирокчисига айланди. Мусобақада Ўзбекистон шарафини 26 нафар курсант ҳимоя қилмоқда.\nЎзбекистонлик курсантлар қуйидаги йўналишлар бўйича иштирок этмоқда:\n– Жиззах олий ҳарбий авиация билим юрти курсантлари чет тили бўйича – 26-30 март кунлари Ҳарбий-спорт лицейида (Ереван шаҳри, Арманистон);\n– Чирчиқ олий танк қўмондонлик-муҳандислик билим юрти курсантлари математика бўйича – 2-6 апрель кунлари Радиоэлектроника ва алоқа ҳарбий-муҳандислик институтида (Олмаота шаҳри, Қозоғистон);\n– Ал-Хоразмий номидаги Тошкент ахборот технологиялари университетининг махсус факультети курсантлари информатика бўйича – 16-20 апрель кунлари Моддий-техника таъминоти ҳарбий академиясида (Санкт-Петербург шаҳри, Россия);\n– Чирчиқ олий танк қўмондонлик-муҳандислик билим юрти курсантлари ҳарбий тарих бўйича – 23-27 апрель кунлари Белорус Ресубликаси Ҳарбий академиясида (Минск шаҳри, Белорус);\n– Чирчиқ олий танк қўмондонлик-муҳандислик билим юрти курсантлари ҳарбий-профессионал тайёргалик бўйича – 14-19 май кунлари Москва олий умумқўшин қўмондонлик билим юртида (Москва шаҳри, Россия).\nТаъкидлаш жоизки, курсантлар ўртасида Халқаро олимпиадани ўтказишдан мақсад – МДҲ давлатларининг армиялари ўртасидаги дўстлик ва хамжиҳатлик муносабатларини янада мустаҳкамлашдан иборат.


Қора бозорда доллар 5000 сўмга чиқди – mulkdor.com\nҚора бозорда доллар 5000 сўмга чиқди\nMay 17 2015, 09:05 Иқтисодиёт хабарлари\nЎзбекистондаги қора бозорларда АҚШ доллари янги рекорд ўрнатди – 4 минг 550 сўмдан 4 минг 900 – 5 минг сўмга чиқди. Саррофлар “ошди-ошди” сабабини на исми, на изи кўринган “катта валютчиклар” зиммасига юкламоқда. Марказий банк эса сўнгги бор 1 АҚШ долларининг нархини 2 минг 522 сўм қилиб белгилаган.\n17 май куни тушга бориб, нарх бироз тушди – 4 минг 750 – 4 минг 850 сўм бўлди.\nЎзбекистонда 2013 йилнинг 1 февралдан бошлаб жисмоний шахсларга нақд кўринишда хорижий валюта айирбошлаш тақиқланган. Хорижий валютани фақат банклар орқали – фуқароларнинг пластик карточкаларига ўтказиб бериш йўли ҳамда пул ўтказмалари кўринишида олиш мумкин мумкин.\nЖаҳон банки ўзбекистонга 500 миллион доллар ...\nЖаҳон банки Ўзбекистондаги иқтисодий ўзгариш ва бозор ислоҳотларини қўллаб-қувватлаш учун 500 миллион долларлик кредитни маъқуллади. Бу ҳақда ЎзА ёзмоқда. Банкнинг ...\nДунёJune 18 2019, 03:06


20:28 / 08.10.2018 | Akmal_Xamzaev | 1245\nАссалому алайкум! Қилаётган яхши амалларингизга Аллоҳ ажр берсин. Саволим қуйидагича : Шайх хазратларини бидат, исломда йўқ деб айтган амалларини хаммасини ўз хаётимдан чиқариб ташлаганман. Яқинларим ўша амаллардан айримларини бидат эмас, мумкин деб айтган кичик имомларнинг марузалари билан далил қилиб менга кўрсатиб мумкин дейишмоқда. Менга кўпроқ Шайх хазратларини сўзлари мухимроқ, илмлари анча юқори инсон бўлганлар деб айтсам қулоқ солишмаяпти. Умуман бир масалада кимнинг айтган гапи мухимроқ эканини тушинтириб қўйсангизлар. Жавобни телеграм тармоғига қўйишингизни илтимос қиламан.\n- Ва алайкум ассалом! Инсоннинг нажоти соф ақийдага боғлиқ. Кўрмайсизми ғайридинларни Аллоҳ таоло Қуръон каримда, Расулуллоҳ соллаллоҳу алайҳи васаллам эса ҳадисларида жаҳаннам аҳлидан деб айтганлар. Ҳолбуки уларнинг жуда кўплари мусулмонлар қиладиган ибодатдан ортиғини қиладилар, ўзлари ибодат қиладиган нарсаларига ҳам муҳаббатлари минг чандон зиёда бўлади. Чунки улар Аллоҳ ва расули, охират ҳақида тўғри эътиқодда эмаслар. Тўғри эътиқодда бўлиши учун илми саҳиҳ бўлиши керак. Тўғри илмни эса Расулуллоҳ соллаллоҳу алайҳи васалламдан, у зотдан кейин саҳобалар, тобеъин, табаъ-тобеъинлардан ва уларга силсиласи уланиб давом этиб келаётган устозлардан ўрганиш шарт. Аллоҳ таоло Қуръон каримда бу силсила қиёматгача давом этишини баён қилган. Бошқа тоифалар эса бир чиқиб гуриллаб аланга олади, сўнади. Яна бошқаси чиқади ва яна сўнади. Силсилали илм эса давом этаверади. Сиз ҳам илм олишда ўшандек устозлардан олинг ва ўшандек устозларнинг китобларини олиб ўқинг. Бидъат ҳам эътиқоддаги хатоликларга киради. Чунки бидъат динда йўқ нарса диндан дейишдир. Валлоҳу аълам!


09:58 / 24.07.2015 | Баходир Шамсиев | 1517\nАссаламу алайкум! "Зикр аҳлидан сўранг" ҳайъати! Аллоҳ қилаётган ишларингизнинг ажр-савобини ошириб берсин.\n1. Мен икки саволни бир йўла сўрай дегандим. Бир биродарим айтиб қолди. У “Қисасул анбиё” китобида ўқиганмиш. Унда: Аллоҳ таоло Идрис алайҳиссаломни жаннатга киргизиб, ўша ерда у кишини қиёматгача қолдирган эмиш ва у киши тирик эмиш. Шу масала тўғрисида ҳадис ёки оятлар борми?\n2. Яна айтиб қолдики, Самарқанддаги Шоҳи зинда деган жойга бир қудуқнинг тагида қандай бир одамлар яшаган экан. Улар ҳам тирик қавм эмишлар. Айтишича, Амир Темур бобомиз бир одамни ўша қудуққа тушириб, у ерда нима борлигини билиб кел, деган эканлар. У одам тушса, у ерда бинолар бор экан ва у ердаги одамлар биз ҳақимизда подшоҳинга айтсанг, авлодинг киёматгача кўр бўлиб ўтади, деганмиш. Бу тўғрисида динимиз олимлари қандай фикрдалар? Жавоб учун олдиндан раҳмат! Аллоҳ сизлардан рози бўлсин.\nВа алайкум ассалом! 1. Бу ихтилофли масалалардан бўлиб, бу ҳақда бирорта сариҳ (очиқ-ойдин) ва саҳиҳ (ишончли) маълумот йўқ.\nДарвоқе, “Ва уни олий мақомга кўтардик” (Марям сураси, 57-ояти) бунга далолат қилмаслигини муҳаққиқ уламолар таъкидлаганлар. Шайх Ҳазратлари ҳам бу оятнинг тафсирида: “Яъни, Биз Идриснинг қадрини юксак, зикрини олий қилдик”, дейдилар.\n2. Буниси эса мутлақо асоссиз, таги йўқ, қуруқ гап бўлиб, ақлга ҳам, нақлга ҳам тўғри келмайди Валлоҳу аълам.


Иккинчи мавсум ҳосили – Сурхон тонги\nБош саҳифа / Иқтисодиёт / Иккинчи мавсум ҳосили\nСентябр 12, 2017\tИқтисодиёт Изоҳ қолдириш 870 Кўрилди\nБугун ўзбек халқининг меҳнаткашлиги туфайли, мамлакатимизда пилладан икки марта ҳосил олиш йўлга қўйилди.\nҚумқўрғон тумани “Агропилла” уюшмаси бошлиғи Кумусгул Жанабаева иккинчи мавсум пилласи Ўзбекистонда илк маротаба тажриба асосида боқилаётганлиги ва бу ўзини оқлаётгани ҳақида қувонч билан гапирди.\n— Баҳорда 3715 қути пилла тар қатилганди ва яхши ҳосил олинди. Шу йил август ойидан бошлаб аҳолига, хусусан, Қумқўрғон туманида иккинчи мавсум учун 270 қути пилла тарқатилди, — дейди Кумусгул опа. — Ҳар бир қутида 20 грамдан пилла қурти бўлиб, 40 килограмдан “кумуш тола” олиш режалаштирилган. Иккинчи мавсум пиллалари баҳорда етиштириладиган пиллалардан фарқли равишда хонадонлар билан биргаликда пиллахоналарда ҳам боқилмоқда. Бу эса туманимиздаги ишсиз аёлларимиз учун қулайлик яратмоқда. 20-25 кун давомида боқиладиган пилла учун ишловчиларнинг меҳнат дафтарчасига бир йиллик иш стажи ҳам ёзилади. Бундан ташқари, пиллахонада ишлаган пиллакорларни маълум бир солиқлардан ҳам озод қилиш режалаштирилган.\nБу пилланинг нави Хитойдан келтирилган бўлиб, баҳорги пиллалардан боқилиш тартиби, кўриниши ҳам фарқ қилишига гувоҳ бўлдик. Баҳорги пиллага қараганда, қисқа вақт оралиғида етиларкан.\n“Жозиба” маҳалласида ташкил этилган пиллахонада фаолият олиб бораётган Моҳира опа шундай ҳикоя қилади:\n— Пилла қурти ўртача 24-25 даража иссиқликда боқилиши керак экан. Август ойи иссиқ бўлгани учун ҳароратни меъёрда ушлаб туриш учун, пиллахоналарда кондинционер ҳамда вентилятордан фойдаланилди. Пилла иссиқ кунда димиқиб қолмаслиги ва шамол ўтиб туриши учун пластмасса ҳамда ёғоч сўкигачлар қўйилди. Натижада эса пилланинг иккинчи мавсумда ҳам баҳоргидан қолишмайдиган сифатли ва талаб даражасидаги ҳосили етиштирилди.\nҚумқўрғонлик пиллакорлар тажриба асосида берилган пиллаларни боқишдан ниҳоятда мамнун эканлигини ва келгуси йилларда бундан ҳам кўпроқ пилла боқишни хоҳлашаётганлигини яшириб ўтирмади. Улар меҳнати зое кетмаганлигидан қувончда. Давлатга топширилган пилланинг ҳар бир килограми учун хотин-қизлар ўн беш минг сўмдан нақд олаётганига гувоҳ бўлдик. Дар- ҳақиқат, Сурхон воҳасида ҳам пилладан бир йилда 2-3 марта сифатли ҳосил олиш мумкин эканлигини миришкорларимиз исботлашди.\nКўча-куйда ранг-баранг атласу адраслар кийиб, кўзни қувонтириб юрган қиз-жувонларни кўрганимизда беихтиёр пиллакорларга яна бир бор раҳмат айт- гимиз келади…\nОлдинги Маънавий дид қандай шаклланади?\nКейинги Муаммолар ечимининг самарали усули


Ҳокимлар ишини баҳолашнинг янги механизми жорий этилиши мумкин\n08:21 / 13.04.2020\nТуман ва шаҳар ҳокимларининг иш фаолиятини баҳолаш таклиф этилмоқда\n“Менинг фикрим” жамоавий мурожаатлар порталида туман ва шаҳар ҳокимларининг иш фаолиятини баҳолаш ҳақида петиция эълон қилинди.\nҚайд этилишича, махсус платформа яратган ҳолда туман ва шаҳар ҳокимларининг иш фаолиятини шу туманда яшаётган фуқаролар ҳамда тадбиркорлик субъектлари томонидан йил давомида баҳолаб бориш механизмини яратиш керак.\n“Бунда халқнинг розилигини баҳолаб бориш асосий мақсад этиб белгиланади. Бу, ўз навбатида, фуқароларнинг туман ёки шаҳар ҳокими фаолиятидан рози ёки норози эканлигини кўрсатибгина қолмасдан, туман ҳокими фаолиятидан норози бўлиб ёзилаётган шикоят ва аризалар сонининг ҳам кескин қисқаришига олиб келади. Бундан ташқари, ушбу механизм халқнинг нафратини қозонаётган айрим қўштирноқ ичидаги раҳбарларни ошкор этишда ҳам муҳим аҳамият касб этади. Шунингдек, коррупцияга қарши курашишда самарали механизм вазифасини ҳам ўташи, шубҳасиз”, - деб ёзади мурожаат муаллифи.\nТаъкидланишича, бунда ҳар бир фуқаро ёки тадбиркорлик субъекти яратиладиган платформага id.uz тизимидаги ўз логин, пароли ёки электрон рақамли имзоси орқали кириб ўзи истиқомат қиладиган туман ёки шаҳарнинг ҳокимига баҳо беради.\nБаҳонинг қуйисида ўз муносабатини тўлдиради: бунда паст ёки юқори баҳо қўйиш сабабини тушунтириб ўтади. Йил якунида халқ ишончини қозона олмаган ҳокимлар ишдан олиниб, юқори баҳо олган ҳокимлар рағбатлантирилади.


ЎзА - Ҳамжиҳатликда ҳикмат кўп\n11.10.2017 12:36 Чоп этиш версияси\nМамлакатимизда амалга оширилаётган кенг кўламли бунёдкорлик ва ободонлаштириш ишлари самарасида шаҳар ва қишлоқларимиз янада чирой очиб, замонавий турар жойлар, ижтимоий соҳа объектлари, савдо ва маиший хизмат кўрсатиш иншоотлари қад ростламоқда. Аҳоли турмуш фаровонлиги юксалмоқда.\n"Юқори Авазбой" маҳалла фуқаролар йиғини Фарғона вилояти Риштон туманидаги обод масканлардан. Бу ерда амалга оширилаётган кенг кўламли бунёдкорлик ва ободонлаштириш ишларидан аҳоли мамнун. Айниқса, "Халқ билан мулоқот ва инсон манфаатлари йили" Давлат дастурида белгиланган вазифалар бу борадаги ишлар салмоғи ва сифатини янги босқичга кўтарди.\n– Тадбиркорлик ва ишбилармонлик муҳитини янада яхшилаш, оилавий бизнес кўламини кенгайтириш, томорқадан унумли фойдаланиш, паррандачилик, чорвачилик тармоқларини ривожлантириш асосида аҳоли бандлигини таъминлаш, турмуш фаровонлигини юксалтириш борасидаги ишлар самараси бизнинг маҳалла ҳаётида ҳам ўз ифодасини топмоқда, – дейди “Юқори Авазбой” маҳалла фуқаролар йиғини раиси Мусажон Турсунов. – Саккиз мингдан ортиқ аҳоли истиқомат қилаётган ҳудудимизда бу борада аниқ тадбирлар белгилаб олинган. Айниқса, томорқачилик маданияти янада юксалди.\nДарҳақиқат, ишбилармонлик, оилавий тадбиркорлик, фермерлик ҳаракатини ривожлантириш йўлида яратилаётган кенг шароит ва имкониятлар шаҳару қишлоқларимиз, кўча ва маҳаллаларимиз қиёфасини тубдан ўзгартириш билан бирга, одамларнинг дунёқараши, кайфияти, мақсад, орзу ва ўйларига ҳам ижобий таъсир кўрсатди.\nУшбу маҳаллада ҳам оилавий тадбиркорликни ривожлантириш, аҳолини иш билан таъминлашга доимий эътибор қаратилмоқда. Кейинги пайтлардаги тарғибот тадбирлари давомида 195 дан зиёд тадбиркорлик субъекти рўйхатга олиниб, 300 дан ортиқ янги иш ўрни яратилди. Жорий йилда замонавий ва миллий меъморлик андозаларини ўзида уйғунлаштирган 3 чойхона, гузар ва умумий овқатланиш шохобчаси, 2 гўшт ва хўжалик моллари, 3 миллий ширинликлар дўкони иш бошлади. Замонавий спорт мажмуаси бунёд этилди. Пичоқчилар кўчасида янги гузар қурилиши бошланди. Бу ерда нон ва нон маҳсулотлари цехи, пичоқчилик, косибчилик, тикувчилик каби ҳунармандлик тармоқлари йўлга қўйилиб, 60 дан зиёд янги иш ўрни яратилади.\nБундан уч йил аввал мазкур маҳаллада бор-йўғи тўрт оила томорқасида иссиқхона бор эди. Бугунга келиб уларнинг сони 42 тага етди. Шу йилнинг ўзида 8 оиланинг ҳар бирига иссиқхона қуриш учун 7 миллион сўмдан банк кредити берилди. Бодринг, помидор, лимончиликка асосланган бу тармоқлар томорқадан уч-тўрт марта ҳосил олиш имкониятини бермоқда.\nМиришкор томорқачи Инъомжон Маҳмудов маҳаллий шароитда мандарин етиштиришга киришган. Шунингдек, паррандачилик йўналишида иш бошламоқчи бўлганлар 42 миллион сўм, чорвачилик тармоғини ташкил этиш учун 42 фуқаро 300 миллион сўмга яқин имтиёзли кредит олди. Қўни-қўшниларидан ўрнак олиб, оилавий тадбиркорликка қўл ураётган хотин-қизлар, ёшлар сафи кенгаймоқда. Қўли гул чеварлар тикувчилик цехлари очиб, ишлаб чиқаришни йўлга қўйиш баробарида ўнлаб маҳалла ёшларига ҳунар ўргатмоқда.\nЮртимизда яратилаётган турли имтиёз ва имкониятлардан оқилона фойдаланаётган халқимиз дастурхони тўкин-сочин, маҳалла эса кун сайин обод бўлмоқда. Аҳоли эҳтиёжи учун зарур бўладиган маиший шароитлар яратилмоқда. "Янги замон" кўчасига сув тармоғи тортилиши 42 хўжаликнинг ичимлик сувига бўлган эҳтиёжини таъминлаш имконини берди. Наврўз, Ёшлик, Пичоқчи кўчаларида ҳам 1,5 километр ичимлик сув қувури тортилиб, 1 километрга яқин ички йўллар асфальтланди. Маҳалланинг фахри, белбоғли кураш бўйича жаҳон чемпиони Бобур Тўхтасинов бошчилик қилаётган спорт тўгараги ёшлар билан гавжум.\nЭнг муҳими, ҳамжиҳатликда иш олиб бориш қут-барака ва фаровонлик асоси эканини маҳалла аҳли яхши билади. Шу боис ажрим, нотинч оилалар, эрта турмуш ва яқин қариндошлар ўртасидаги никоҳ, жиноятчилик сингари салбий ҳолатлар маҳаллада учрамайди.


26 апрел 2021\nЗамонавий ўзбек туркшунослигининг йирик вакили Андрей Кубатин 2020 йил 29 октябрда коронавирус хасталигидан вафот этганди.\n2017 йилда олим Жиноят кодексининг давлатга хиёнат қилишга оид моддаси билан айбланиб, беш йилга (апелляциягача 11 йилга) озодликдан маҳрум этилган эди.\nҲуқуқни ҳимоя қилувчи халқаро ташкилотлар бу айблов уйдирма эканини айтиб чиқишганди.\n2019 йилда Кубатин суд қарори билан оқланиб, вафотига қадар Фанлар академиясининг Миллий археология марказида фаолият юритганди.\nБош прокуратура ҳибсга олинган Кубатинга дастлабки тергов давомида руҳий ва жисмоний тазйиқлар бўлгани ҳақидаги иддаоларни рад этиб расмий баёнот тарқатган.\nШунингдек, марҳум олимнинг опаси томонидан Андрей Кубатин ўлимидан олдин шифохонада ётганида унга нотўғри ташхис қўйилгани юзасидан шикоят берилганида ҳам прокуратура бу бўйича жиноий ҳаракатлар аниқланмаганини баён этиб, иш қўзғатишни рад этганди.\nҚуйида «Элтуз» Андрей Кубатиннинг ўзи устидан қўзғатилган жиноят ишининг объектив тарзда кўриб чиқилишини ва пок номи тикланишини сўраб Ўзбекистон президенти администрациясига 2018 йилда ёзган шикояти хатини эълон қилади:\nЎзбекистон Республикаси Президенти Администрациясига Республика Ҳарбий суди томонидан 157-модданинг 1- қисмига асосан 5 йилга озодликдан маҳрум қилиш учун ҳукм чиқарилган Андрей Викторович Кубатиндан\nМен яна бир бор менга нисбатан адолатни тиклашда ёрдам беришингизни, пок номимни оқлашда ёрдам беришингизни сўраб мурожаат қилаяпман. Ўн йил давомида мен туркшунослик, хусусан, ўзбек давлатчилигининг дастлабки ўрта асрлар тарихи соҳасида тадқиқотлар олиб бордим. Илк ўрта асрларда Марказий Осиёнинг нумизматика ва лингвистика тарихига бағишланган 4 та монография ва 80 дан ортиқ илмий мақолам нашр этилган ва менинг илмий ютуқларим дунё миқёсида обрўга эга ушбу соҳанинг етакчи мутахассислари томонидан юқори баҳоланган. Фаолиятим давомида мен 180 гигабайтдан ортиқ бўлган кенг электрон кутубхонани тўпладим. Унда туркий халқлар, жумладан, Марказий Осиё тарихи, лингвистикаси, археологияси бўйича интернет ва Ўзбекистон кутубхоналарида эркин фойдаланиш мумкин бўлган мақолалар ва 4000 га яқин электрон китоб мавжуд. Улар чуқур илмий академик материаллардан иборат.\nШуни таъкидлашни истардимки, мен ўзилмий кутубхонамни бошқа олимлар билан ўртоқлашганман ва бу дунё илмий доираларида одатий ҳолдир. Шундай қилиб, мен ўша пайтда Туркия ҳамкорлик ва тараққиёт агентлигининг (ТИКА) Тошкентдаги ваколатхонасини бошқарган туркиялик олим тарихчи Сулайман Қизилтупроқ (Suleyman Kiziltoprak) билан мулоқот қилганман. У билан бирга биз Ўзбекистон бўйлаб тарихий жиҳатдан туристик қўлланма ёзишни ният қилган эдик. Шунинг учун у мендан материаллар билан ёрдам беришимни сўради ва мен унга электрон кутубхонамни бепул беришга рози бўлдим.\nТуркия ҳамкорлик ва тараққиёт агентлиги (ТИКА) ходими Музаффар Жониев\nЎша вақтда ТИКА ходими Музаффар Жониев суҳбатимизда иштирок этган. Кейинчалик М.Жониев С.Қизилтупроқнинг ўз давлати махсус хизматлари билан алоқаси борлигидан шубҳа қилгани ва мен гўёки 1000 АҚШ доллари эвазига унга Ўзбекистон Республикаси Марказий давлат архиви (ЎзР МДА) ҳужжатлари нусхаларини ва Фанлар академияси Шарқшунослик институти (ЎзР ФА ШИ) қўлёзмаларини беришни режалаштираётганимни билдирган ҳолда Миллий хавфсизлик хизмати (МХХ)га ариза билан мурожаат қилган.\n2017 йил 13 мартда М.Жониевнинг ўзи Тошкент давлат шарқшунослик институтида иш жойимга гўё С.Қизилтупроқ учун маълумотларни ёзиб олиш мақсадида ҳард-дискни олиб келди. Сўнгра 2017 йил 21 мартгача бўлган вақт мобайнида у менга бир неча марта қўнғироқ қилиб, дискни унга топширишимга шошилтирди. 2017 йил 25 мартда М.Жониев МХХ ходимлари билан келишилган ҳолда менга қўнғироқ қилиб, гўёки уни С.Қизилтупроққа бериши учун ҳард-дискни олиш жойи тўғрисида мен билан келишиб олди ва унга бераётган пайтимда мени ҳибсга олишди.\nХорижий давлатларнинг махсус хизматлари билан ҳеч қачон алоқам бўлмаганига ва уларга Ўзбекистонга қарши душманлик фаолиятини амалга оширишда ёрдам бермаганимга қарамай, гарчи менда ҳеч қачон кириш ҳуқуқи бўлмаган давлат сирларини ҳеч кимга бермаганим ёки ошкор қилмаганимга қарамай, менинг ҳаракатларим Жиноят кодексининг 157-моддаси 1-қисми билан Миллий хавфсизлик хизмати томонидан асоссиз равишда ва ҳеч қандай сабабсиз квалификация қилинган. Сўроқ ва тергов давомида жиддий қонун бузилишларига йўл қўйилиб, жумладан, МХХ ходимлари мендан ўзларига маъқул бўлган ва ҳақиқатдан йироқ кўрсатмаларни олиш учун менга бир неча бор жисмоний ва руҳий босим ўтказди. Натижада мен 16 ойдан кўпроқ вақт қамоқда қолдим.\nШундай қилиб, мени 2017 йил 25 март куни Тошкент шаҳрининг Яшнобод тумани ҳудудида МХХ ходимлари ҳибсга олишди. Кейин улар мени Мирзо Улуғбек тумани Ички ишлар бошқармаси биносига олиб боришди. У ерда мен бошлиқ ўринбосари хонасида деярли бир кун давомида сўроқ қилиндим. Сўроқ пайтида МХХ ходимлари, хусусан, Бекжон исмли шахс бош кийимимга гиёҳвандлик моддаларини солиб қўйиб, менга нисбатан қўпол жисмоний куч ишлатган ҳолда гўёки мен С.Қизилтупроққа ЎзР МДАдан олинган тарихий ҳужжатларни олдин берганман ва топширган материалларим учун пул олишим керак эди, деб ёзишга мажбур қилишди.\nГарчи аслида мен электрон кутубхонамни унга олимнинг олимга туҳфаси сифатида текинга фойдаланишга бермоқчи эдим. Улар менга қарши айбловларни дарҳол қўзғата олмаганликлари сабабли 2 ҳафта биргаликда уйдирмалар тўқишгач, эртаси куни, 2018 йил 26 мартда Миллий хавфсизлик хизматининг ходимлари мени Мирзо Улуғбек тумани ИИБ зобити майор Ҳасан Абдуллаевга топшириб, улар майорнинг ҳузурида гўёки унга бўйсунмасдан ва ҳақорат қилганим ҳақида тушунтириш хати ёзишга мажбур қилишди. Худди шу куни мени Жиноят ишлари бўйича Мирзо Улуғбек тумани судига олиб боришиб, менга 15 кунлик маъмурий қамоқ жазосини тайинлашди ва бу муддатни Панел изоляторида ўтказдим.\nШу вақт ичида МХХ тезкор ходимлари тергов изоляторига икки марта келиб, мени сўроқ қилишди. Фақатгина 2017 йил 10 апрелда 15 кунлик қамоқдан кейин мени Миллий хавфсизлик хизмати тергов изолятори (СИЗО)га жойлаштиришди, у ерда менга доимий равишда жисмоний ва руҳий босим ўтказилди. Шундай қилиб, МХХ тергов бошқармаси СИЗО ходимлари келишуви билан «лохмач» лақабли, ўзини Кулаев Андрей Петрович дея таништирган жиноятчи камерада мен билан бирга ўтириб, терговчилар майор Дониёр Абдуллаев ва катта лейтенант Жобир Рўзиевнинг кўрсатмаларига биноан, менга нисбатан жисмоний куч ва руҳий зўравонликни қўллаган ҳолда, мени Миллий хавфсизлик хизмати Тергов бошқармаси бошлиғи подполковник О.В.Бусигин номига иқрорнома ёзишга мажбур қилишди. СИЗО бошлиғи билан биргаликда ҳибсга олинганларни уриб, ўзлари учун керакли кўрсатмаларни олиш мақсадида «лохмач»га барча шароитларни яратиб беришган.\nМенинг хулосамга асос сифатида эксперт Суҳроб Юсуповнинг сохта эксперт материали, яъни мен С.Қизилтупроққа беришни мўлжаллаган материаллар хизмат қилди. Экспертиза мутахассис томонидан эмас, балки жиноий-процессуал қонунчилик нормаларини қўпол равишда бузган ҳолда ҳамда юзаки равишда ўтказилди. Бундан ташқари, менга дарҳол у билан танишиш ва эътироз билдириш имконияти берилмади. 2017 йил апрель ойида ўтказилган тергов жараёнида мен ўз ишим бўйича терговчи Д.Абдуллаевнинг иш столида тасодифан экспертизани кўриб қолиб, ундаги жиддий камчиликлар ва хулосанинг асоссизлигини кўрсатдим. Аммо у хулоса билан тўлиқ танишишга ва эътироз билдиришга имкон бермади. Бундан ташқари, эртаси куни Миллий хавфсизлик хизматининг Азиз исмли (унинг тўлиқ исми-шарифини аниқлай олмадим) ходими оиламга шантаж қилиш орқали босим ўтказиб, менга экспертиза борасида жим туришни буюрди. Мен тергов тугашидан бир неча кун олдин, Ж.Рўзиев менинг ишим бўйича терговчи бўлганидан сўнг, экспертиза билан тўлиқ танишишга муваффақ бўлдим. У мени экспертиза натижалари билан танишганим тўғрисида эски сана билан ҳужжат имзолашга мажбур қилиб, ультиматум тарзида менга экспертиза ҳақидаги эътирозимни рад этди.\nТергов давомида барча сўроқлар менга терговчи томонидан тайинланган ва сўроқдан кейин менинг иштирокимсиз имзо қўйган адвокатнинг иштирокисиз амалга оширилди. Бундан ташқари, тергов пайтида МХХ ходимлари ва терговчилар менга тергов ва суд мажлисида чин дилдан иқрор эканимни тан олишимни кўп марта айтиб, бунинг учун судга босим ўтказиб, ЎзР Жиноят кодексининг 57-моддасини қўллаган ҳолда, уларнинг ёрдами туфайли судья менга 10 йиллик қамоқ жазосини тайинлашини ваъда қилишди. Истисно тариқасида, менга умумий режимдаги колония эмас, балки алоҳида турар жойли колония берилади. Амалиёт шуни кўрсатдики, биринчи инстанция суди судьяси У.Шокиров мени, шубҳасиз, Миллий хавфсизлик хизмати ходимлари таъсири остида 11 йилга озодликдан маҳрум қилди. Қизиғи шундаки, биринчи инстанция суди жараёнида мен эксперт С.Юсуповни судга экспертиза тўғрисида тушунтиришлар бериш учун келиб, бу борадаги менинг эътирозларимга жавоб беришига эриша олмадим. Адвокатимнинг С.Юсуповни биринчи инстанция судига чақиришга бўлган уринишларига босим ўтказилди. Ноябрь ойида юқорида айтиб ўтилган Азиз менинг олдимга – ЎзР Жазоларни ижро этиш бош бошқармаси УЯ631СИ-1 («Тоштурма»)га келиб, мен билан штаб биносида суҳбатлашди. Суҳбат давомида у менга ёрдам беришларини айтиб, фақат суд жараёнида чин дилдан тавба қилишимни ва айбни тан олишимни, бундан ташқари, адвокатим ва қариндошларим беҳуда ҳаракат қилишаётгани, уларнинг барча уринишлари фойдасиз эканини айтди. Чунки судья сенга биз унга айтган муддатни беради ва, айниқса, сенинг озодликка чиқишинг бизга боғлиқ, деди у. Суҳбат давомида мен унга эксперт С.Юсуповнинг суд жараёнидаги иштирокини таъминлаш ва шунда ёрдам беришини сўрадим, лекин у жавобан фақат кинояли кулди. Шундай қилиб, тергов ва суд жараёнида йўл қўйилган жиддий камчиликларга, ҳимоячилар томонидан келтирилган барча далилларга қарамай, биринчи инстанция суди 2017 йил 1 декабрда гўёки мен 1000 АҚШ доллари эвазига ЎзР МДА ҳужжатлари нусхаларини ва ЎзР ФА ШИ қўлёзмаларини аризачи М.Жониев орқали С.Қизилтупроққа бермоқчи бўлганим материал бўйича эксперт хулосаси, шунингдек, унга нисбатан оператив маълумот асосида менга 11 йилга озодликдан маҳрум қилиш жазосини тайинлади.\nШундан сўнг мен апелляцияёздим. У 2017 йил 27 декабрдан 2018 йил 8 майгача кўриб чиқилди. Муҳтарам Президентимиз Ш.М.Мирзиёевнинг доно раҳбарлиги остида мамлакатимизда амалга оширилаётган ислоҳотлар ва ўзгаришларни ҳисобга олган ҳолда, айниқса, ҳуқуқни муҳофаза қилиш идоралари, суд тизими соҳасидаги ислоҳотлар менинг ишим кўриб чиқилишига таъсир қилди, албатта. Аммо барибир, гарчи муҳтарам Президентимиз Ш.М. Мирзиёев судьяларнинг жавобгарлиги, суд жараёнида адолатли бўлиш тўғрисида кўп бор гапирган бўлса-да, мен Республика ҳарбий суди судьялари томонидан адолатни топмадим. Аризачи М.Жониевнинг мен С.Қизилтупроққа пул олмаганим ва олмоқчи бўлмаганлигим ҳақидаги гувоҳликлари, мен С.Қизилтупроққа бермоқчи бўлган материаллар ушбу ташкилотларга тегишли эмаслиги тўғрисидаги ЎзР МДА ва ЎзР ФА ШИ маълумотномалари суд томонидан ҳисобга олинган ва айбловнинг бу қисми мендан олиб ташланган. Шунга қарамай, 2018 йил 8 май куни апелляция инстанция суди мен С.Қизилтупроққа бермоқчи бўлган материални ва у ҳақидаги оператив маълумотни ўрганиш асосида мени 5 йиллик қамоқ жазосига ҳукм қилди.\nЭкспертиза ва эксперт хулосаси ҳам алоҳида мавзу. Мен бермоқчи бўлган экспертиза материали тез ва камчиликлар билан кўриб чиқилган. Менинг барча материалларимнинг илмий нашри бўлишига қарамай, унга сиёсий дастурлар, афиша ва плакатлар ҳамда сиёсий ва бошқа ташкилотларнинг материалларини текшириш учун тайинланиши керак бўлган сиёсий экспертиза тайинланган, аслида илмий экспертиза тайинланиши керак бўлса-да. Эксперт ўз хулосасида шунчаки ҳеч қандай изоҳ бермасдан, 4000 га яқин китоб ичидан фақат бир нечтасига улардан пантуркизмни тарғиб қилиш, миллатлараро ва динлараро адоватни қўзғатиш ва мамлакатнинг геологик бойлиги тўғрисида маълумот олиш мумкинлиги ҳақида характеристика берган. Бу Ўзбекистон Президентининг 2017 йил 30 ноябрдаги «Суд-тергов фаолиятида фуқароларнинг ҳуқуқлари ва эркинликлари кафолатларини кучайтириш бўйича қўшимча чора-тадбирлар тўғрисида»ги фармонига зиддир. Унга мувофиқ, кенг қамровли экспертиза ўтказилиши ва далиллар келтирилиши керак эди. Бу ишлар қилинмади. Бу сафар суд мажлисида эксперт С.Юсупов пайдо бўлди. Ҳимоячининг саволлари шуни кўрсатдики, С.Юсупов материалга тўлиқ эгалик қилмайди. Журналист сифатида бошланғич маълумотга эга бўлган, сиёсатшунослик бўйича магистратурани тугатган, шунингдек, илмий даражага эга бўлмаган одам бир-биридан узоқ бўлган геология, тарих, тилшунослик, археология ва бошқа масалалар бўйича хулоса бериши қизиқ ҳолат. Нима, у академик-энциклопедистми? Бунинг учун унинг ҳеч қанақасига қонуний ҳуқуқи йўқ. Шундай бўлиши керак эдики, ҳар бир йўналиш бўйича ўз соҳаларининг экспертлари хулоса беришлари керак эди, аммо бундай қилинмаган. Масалан, Жиноят кодексининг 159-моддаси бўйича оқланган Бобомурод Абдуллаевнинг иши бўйича, гарчи унинг барча материаллари 200-300 саҳифадан ошмаса-да, экспертиза учун сиёсатшунослик докторлари жалб қилинган.\nТарих, археология, лингвистика, қисман геология билан географияга оид материалларим – 4000 дан ортиқ китоб ва мақола экспертизаси политолог магистр томонидан ўтказилди. Нонсенс! Шунинг учун мен апелляция судидан тегишли мутахассисларни жалб қилган ҳолда янги экспертиза ўтказилишини сўрадим. Суд рад этган нарса шу. Шуни таъкидлаш керакки, суд Х.Сулаймонов номидаги экспертиза институтига янги экспертиза ўтказиш тўғрисида сўров юборган, аммо институт судга эксперт хулосасини нега қаноатлантирмаганини асослаш талабини билдирган жавоб юборган, аммо суд ҳеч қандай фикр бирдирмади. Бунга жавобан мен ва ҳимоячим экспертиза хулосалари тўғрисида ўз фикрларини билдиришлари учун Ўзбекистон Миллий университети, Фанлар академияси Тарих институти ва Давлат геология қўмитаси мутахассисларини таклиф қилишларини сўрадик. Шундай қилиб, профессор, тарих фанлари доктори Х.Сулаймонов, тарих фанлари номзоди А.Маликов ўз кўрсатмаларида ҳард-дискдаги барча китоблар Ўзбекистон ва дунё кутубхоналарида, интернетда эркин фойдаланиш учун мавжудлигини ва илмий нашрларга эга эканини, шунингдек, уларни пантуркизм учун ишлатиш мумкин деган эксперт хулосаси бемаънилик ва ҳақиқатдан йироқлигини таъкидладилар.\nПрофессор, сиёсатшунослик фанлари доктори, ўз соҳасининг етакчи мутахассиси З.Мунавваров ҳам динлараро ва миллатлараро адоватни тарғиб қилиш, экстремистик диний материалларини мустаҳкамлаш учун ХIХ аср рус муаллифларининг асарларидан фойдаланиш бемаънилик эканини таъкидлади. Давлат геология қўмитаси мутахассиси 2014 йилдан кейин топилган конлар тўғрисидаги маълумотлар махфийлигини таъкидлади, аммо менинг материалим булар сирасига кирмайди. Бундан ташқари, С.Юсуповнинг географик билимларига ҳайрон қолиш керакки, у ўз хулосасида Ҳисор ва Воҳидов доменларининг маълумотларини Тожикистон ҳудудида бўлишига қарамай, Ўзбекистонга беради. Экспертизанинг номувофиқлиги академик, таниқли тарихчи, археолог А.А.Асқаров томонидан судга ёзма кўрсатмаларида ҳам кўрсатилди. Аммо суд илмий даражага эга экспертларнинг фикрини инобатга олмади ва ўз қарорини ҳеч қандай даражага эга бўлмаган «профессионал энциклопедист» С.Юсуповнинг хулосасига асосан чиқарди.\nМантиқ қани, судьяларда адолат қани?!!! Бундан ташқари, баъзи маълумотларни олиш ва баъзи ташкилотларга сўров ўтказиш учун менинг ҳимоячим ишимдаги «махфий» штампни тўлиқ ёки қисман олиб ташлашни илтимос қилди. Аммо суд бу талабни рад этди. Гарчи менинг ишим тафсилотлари деярли бутун дунёга маълум бўлса ҳам. Шунингдек, суддан Миллий хавфсизлик хизматининг тезкор бўлинмасига С.Қизилтупроқ бўйича тезкор баённома тузилган материални тақдим этишини сўрадим. Бу ҳам рад этилди. Биринчидан, шуни таъкидлаш керакки, на уларнинг тергови ва на иккала инстанция суди менинг бирон бир давлатнинг махсус хизматларига алоқадор эканимни исботлагани йўқ.\nС.Қизилтупроқнинг ўз мамлакати махсус хизматлари билан алоқадорлиги тўғрисида тўғридан-тўғри далиллар йўқлиги сабабли, энг кўпи билан 8-10 та жумладан иборат бўлган оператив маълумотномада у ҳақида интернетдан ҳам олиш мумкин бўлган маълумотлар келтирилган. Шунингдек, у пантуркизмнинг антагонисти бўлган нео-усмонизм тарафдори экани ва унинг ғояларига қарши, шунингдек, ТИКАнинг Анқарадаги собиқ раҳбари, яъни ушбу ташкилот президенти Туркия миллий хавфсизлик хизмати (МИТ) раҳбарига айланган ҳамда С.Қизилтупроқ Туркия элчихонасининг баъзи ходимлари, гўёки уларнинг махсус хизматлари билан алоқадор бўлган Туркия фуқаролари билан учрашган. Аммо ТИКА президентининг МИТ раҳбари лавозимига тайинланиши ҳеч нимани англатмайди. Шунингдек, С.Қизилтопроқ ўзининг элчихонаси ходимлари билан ТИКА ваколатхонаси раҳбари вазифасидан келиб чиқиб ҳамда шунчаки ватандошлари сифатида ҳам алоқада бўлиши мумкин. Бундан ташқари, аризачи М.Жониев инстанция судларида берган кўрсатмаларида тасдиқлаганидек, С.Қизилтупроқ мендан ТИКА эҳтиёжлари учун эмас, балки ўзининг шахсий илмий мақсадлари учун материал сўради. Шу билан бирга, мен ҳибсга олингандан кейин нима учун ЎзР МХХ тезкор ходимлари С.Қизилтупроққа қарши ҳеч қандай чоралар кўрмагани қизиқ факт. 2017 йил 25 мартда ҳибсга олинганимдан сўнг сўроқ пайтида мен МХХ тезкор ходимларига агар С.Қизилтупроқҳақиқатан ҳам Ўзбекистонга қарши ҳаракат қилаётган бўлса, у ҳолда мен МХХ ходимлари учун қулай бўлган жойда унга ҳард дискни шахсан ўзим бериб, уни ҳибсга олишлари учун тутиб беришимни айтдим. Лекин улар бу таклифни рад этишди. Бундан ташқари, мен ҳибсга олинганимдан сўнг С.Қизилтупроқ ваколат муддати тугагунига қадар уч ой давомида бемалол Ўзбекистонда юрди.\nГарчи мантиқан, агар у айбдор бўлса, дипломатик мақомга эга шахс сифатида персона нон грата деб эълон қилиниши ва 24 соат ичида Ўзбекистондан чиқариб юборилиши керак эди. Бунинг учун Ўзбекистон Республикаси Ташқи ишлар вазирлигининг фақат битта нотаси етарли бўлар эди, лекин бу ҳам амалга оширилмади. Қизиқ, нега?!!! Жавоб йўқ. Шуни таъкидлаш керакки, мен ва ҳимоячим биринчи инстанция судининг қарорини рад этган бўлса-да, бу сафар апелляция инстанцияси Ўзбекистонга қарши душманлик фаолиятини амалга оширишда ёрдам берганликда ва Жиноят кодексининг 57-моддасига кўра айблаб, мени беш йилга озодликдан маҳрум қилди. Суд 2018 йил 8 майда яна эксперт Юсуповнинг хулосаси, яъни таклиф қилинган экспертлар томонида номувофиқлиги кўрсатиб ўтилган хулоса ва оператив маълумотлар асосида қарор чиқарди ва қарорда А.Кубатин ТДШИ халқаро муносабатларда Хитой тарихи, сиёсати кафедраси ўқитувчиси дея ёзилган бўлса ҳам, аммо у етказмоқчи бўлган материалнинг барчаси туркология билан боғлиқ экан. Суд менинг туркология соҳасида 10 йилдан ортиқ вақт давомида изланишлар олиб бораётганимни ва бу йўналишда илмий ютуқларга эришганим, улар дунё илмий жамоатчилиги томонидан эътироф этилиб, ушбу соҳада ишлайдиган дунёга таниқли олимлар муҳтарам Президентимиз Ш.М.Мирзиёевга ёзган очиқ хатларида булар айтиб ўтилганини унутиб қўйишди.\nАммо нима учун суд ҳам буни ҳисобга олмаганини билмайман. Қизиғи шундаки, агар биз суд қароридан келиб чиқадиган бўлсак, унда ТИКА Ўзбекистон ҳудудида бизнинг давлатимизга қарши душманлик ҳаракатларини олиб бормоқда. Агар шундай бўлса, унда нима учун ҳали ҳам Ўзбекистонда фаолияти тақиқланмади, бунинг учун йил охирида Ташқи ишлар вазирлиги томонидан аккредитация бермаслик кифоя. Аммо бу амалга оширилмаган. Аксинча, ТИКА Ўзбекистонда 1993 йилдан бери ишлайди. Шундай қилиб, 2017 йил 19 декабр куни унинг президенти Сердар Чам Президент Ш.М.Мирзиёев томонидан қабул қилинди ва у билан 60 миллион долларлик, 2 йил ичида амалга оширилиши керак бўлган грантлар имзолаб, шу йилнинг май ойида 10 кун давомида Ўзбекистон ёшлар иттифоқининг 100 дан ортиқ лидерини ўқитди ва республика ҳудудида бошқа лойиҳаларни амалга оширмоқда. Суд бу саволга ҳам жавоб бермади. Шундай қилиб, мен «Нега қамоқда ўтирибман?» деган саволга ҳеч қачон тушунарли жавоб олмадим. Қарийб 4 ойдан зиёд вақт апелляция шикояти мобайнида бирор одам Жиноят кодексининг 157-моддаси бўйича жавобгарликка тортилганини эшитмадим ёки МХХ номи Давлат хавфсизлик хизмати номига ўзгартирилганидан кейин Ш.М.Мирзиёевнинг доно раҳбарлиги остида амалга оширилган суд-ҳуқуқ тизимидаги ислоҳотларидан сўнг, «давлат хоини»лари кўчирилди. Катта эҳтимол билан кўчирилиши сабаби Давлат хавфсизлик хизмати ўз иш статистикасини янги бегуноҳ қурбонлар билан тўғрилай олмайди. У энди мутлақ кучга эга эмаслиги сабабли қийноққа солиш, уриб кўрсатмалар олиш, шантаж қилиш каби эски усуллардан фойдаланишнинг иложи йўқ. Кўриб турганингиздек, эски усуллардан фақат ёлғон ва алдов усули қолган. Ҳукм эълон қилинганидан кейин 2018 йил 11 май куни эрталаб мени УЯ 64 CИ-1 махсус бўлимига чақиришди ва компьютерда менинг ҳузуримда улар мен учун афв этиш ва тавсифнома анкетасини тўлдиришди. Нега бундай бўлганини сўраганимда, улар «юқоридан» сўрашаётганлигини айтишди. УЯ 64 CИ-1 махсус бўлими ходимларидан анкета нима бўлгани ҳақида сўраганимда, улар манзилга юборишганини айтишди. Аммо қариндошларимнинг Жазоларни ижро этиш бош бошқармасига қилган сўрови, шунингдек, менинг шахсий ишимда афв этиш учун ҳужжатларнинг йўқлиги, эҳтимол, Давлат хавфсизлик хизмати оперлари яна мен билан ёлғонга асосланган комедия ўйнаганлигини кўрсатмоқда. Ва агар мен ёзмаган бўлсам, қандай қилиб анкетани рухсатсиз юборишлари мумкин. Воқеалар мантиғининг барчаси шуни кўрсатадики, менинг ишим билан боғлиқ бўлган Давлат хавфсизлик хизматининг айрим ходимлари менинг ишимни суд мажлисида кўриб чиқишда охиригача аралашган, чунки менинг оқланишим айрим шахслар учун ҳақиқий маҳрум этиш муддатини англатади.\nУмид қиламанки, мен Миллий хавфсизлик хизмати статистикасининг сўнгги қурбони бўлиб қоламан ва бундай статистика Давлат хавфсизлик хизматида бўлмайди. Умид қиламанки, муҳтарам Президентимиз Ш.М. Мирзиёев ва халқимиз фақат идора ўзгариб, методлар эскилигича қолиб кетишига йўл қўймайди. Мен қайта ва қайта адолатли бўлишга чақириб, ишимнинг объектив тарзда кўриб чиқилишини сўрайман. Пок номим тиклашингизни яна бир бор сўрайман. Агар менинг кимлигимни билмоқчи бўлсангиз, мен ҳақимда ҳамкасбларимдан, талабаларимдан, қариндошларимдан, мен туғилиб ўсган маҳалламда яшовчи аҳолидан сўранг, менинг асарларимни ўқинг. Мен ҳар доим Ватанимга содиқ бўлганман, содиқман ва содиқлигимча қоламан. Ўзбек халқини севганман, севаман ва севишда давом этаман ва ҳатто юрагим уришдан тўхтаб, ўзим туғилган юртимнинг заррасига айлансам ҳам бу муҳаббат ва садоқат вужудимда сўнмайди. Менга нисбатан адолат қарор топиши учун барча синовларга тайёрман, чунки Яратган олдида виждоним тоза ва вақт ўтиши билан адолат ғалаба қозонишига ишончим комил. “Мол – жонимнинг садақаси, жон – оримнинг садақаси” деган нақл бежизга айтилмаган.\nҲурмат билан, Кубатин Андрей Викторович.\ndata-title="Андрей Кубатин: Пок номим тикланишини истайман" data-description="<!-- wp:paragraph --> <p>Замонавий ўзбек туркшунослигининг йирик вакили Андрей Кубатин 2020 йил 29 октябрда коронавирус хасталигидан вафот этганди. </p> <!-- /wp:paragraph --> <!-- ..." data-image="https://eltuz.com/wp-content/uploads/2021/04/rasm4298218.jpg" data-url="https://eltuz.com/dokument/217625/" data-services="facebook,odnoklassniki,twitter,telegram" data-counter="ig">\nЎзЛиДеПчилар вақт кутиб турмаслигини билиб қолди\n«XXI аср» газетаси (26.01) Ўзбекистон либерал демократик партияси сиёсий кенгаши ижроқўми ва парламентдаги фракциясининг кенгайтирилган қўшма йиғилиши ҳақида мақола ...\n4 май – Ҳожимурод рус қоровулларини ўлдириб, исëнкорлик йўлига ўтди\nҲожимурод ўз қаҳрамонликлари билан донг чиқарган, бирор ёққа борганида туғ кўтарган, атрофида от ўйнатиб, уни кузатиб борувчи ўнлаб муридсиз ...\n“Қани, ўқитувчилар – ғўза чопиғига марш!”\n“Кўча тозалаш, пахта терими ёки ғўза чопиғига чиқариладиганлар ҳам эндиликда ўқитувчию дўхтирлар бўлиб қолди”, – дейди Eltuz.com нашрига бугун ...\n25 октябр 2017\n«Бир миллионни беринг энди, Алишер ака!»\nИжтимоий тармоқда Алишер Усмоновдан бир миллион рубл мукофот сўраган ўзбекнинг видеоси овоза бўлди. Видеода ўзининг оддий бир ишчи эканини ...


Қарши театрида 1,2 млрд сўмлик экран ва парда ўрнатилади - Anhor\nAnhor Все посты Қарши театрида 1,2 млрд сўмлик экран ва парда ўрнатилади\nҚарши театрида 1,2 млрд сўмлик экран ва парда ўрнатилади\nҚашқадарё вилоят мусиқий-драматик театрининг биноси капитал таъмирдан чиққанидан кейин унинг саҳнасига майдони 52 метр квадрат бўлган тўлиқ рангли диод чироқли экран ўрнатилади. Унинг қиймати ўрнатилиш ҳақи билан бирга 829 млн сўмни ташкил қилади, саҳна учун парданинг нархи эса 378 млн сўмга баҳоланмоқда. Ушбу мақсадлар учун маблағ 2021 йил учун маҳаллий бюджетнинг захира фондидан ажратилмоқда. Бу ҳақда “Новости Кашкадарьи” нашри ёзади.\n“Саҳна пардаси” ва “электрон монитор” харид қилишга маблағ ажратиш тўғрисидаги қарор вилоят ҳокими томонидан шу йилнинг 23 мартида қабул қилинган эди. Тегишли ҳужжатда вилоят молия бош бошқармасига юқорида тилга олинган манбадан театрга 1 млрд 207 млн 400 минг сўм маблағ ўтказиб бериш ҳақидаги топшириғи бор.\nАгар диод чироқли экранни харид қилиш ҳақидаги шартномада кўрсатилган техник параметрларга ишониладиган бўлса, у учта таркибий қисмдан иборат бўлади: катталиги 4 га 8 метрлик битта монитор ва ўлчами 2 га 5 метрлик иккита монитор. Экранлар видеопроцессорлар ва махсус дастурий таъминот ёрдамида амалга оширилади. Айрим экспертларнинг сўзларига кўра, бундай улкан дисплейлар анъанавий декорацияларни қисман алмаштириш ёки улардан қўшимча фон яратиш, визуал тасвирларни намойиш қилиш, актёрларни йирик планда кўрсатиш учун фойдаланиш мумкин. Бунда соҳанинг алоҳида мутахассислари саҳна экранлари асосан концерт фаолияти ва шоу-бизнес учун яхши, деган фикрда, ҳақиқий театр санъати эса “видеокўмакка” муҳтож эмас.\nТеатр ушбу техникани етказиб бериш ва унга техник хизмат кўрсатиш ишлари бўйича Қаршидаги Nomex Onlayn МЧЖ билан шартнома тузган. Ўз навбатида, асосий дарпардани, саҳна пардаларини ва бошқа воситаларни тикишга буюртмани Бухоронинг “Малика Султон Зардўз” оилавий корхонаси олган.\nNomex Onlayn компанияси 2019 йилда Қаршида рўйхатга олинган. Асосий фаолият тури – маиший техника ишлаб чиқариш. Устав жамғармаси – 30 млн сўм. Раҳбари – Узбеков Муҳаммад Шоматович, шунингдек у таъсисчи ҳам ҳисобланади (устав жамғармасининг 100%).\n«Новости Кашкадарьи» нашрининг қайд этишича, 2018-2022 йилларда Давлат театрларининг моддий-техникавий базасини мустаҳкамлаш ва уларнинг фаолиятини ривожлантириш бўйича чора-тадбирлар дастурига мувофиқ Қашқадарё вилоят мусиқий-браматик театрини капитал таъмирлашга 2020 йилда 7 млрд 267 млн сўм сарфланиши кўзда тутилган. Ўтган йил июль ойида ушбу объект танловга қўйилганида унинг бошланғич (яъни чегаравий) қиймати 7 млрд 726,2 млн сўмни ташкил қилганди, капитал таъмирлаш ишларига эса 180 кун берилганди. Бироқ, афсуски, театрда қурилиш-таъмирлаш ишлари ҳозирга қадар давом этмоқда. Уни фойдаланишга топширгунга қадар яна қанча маблағ сарфланиши ҳозирча бизга номаълум.\nҚулупнай ҳосили йўқ қилинган Қибрай деҳқонларининг зарарини фермер хўжалиги қоплаб беради


Раҳбар юксак маънавиятли, ҳар бир ишда барчага ибрат бўлиши керак – UFQ\nTOPICS:Андижон шаҳар хокимимаънавият\n29.11.2017 | 34\nАйниқса, Андижон ва андижонликлар ҳақида сўз кетганда, кўз ўнгимизда юксак маданиятли, хушмуомала ва меҳмондўст инсонлар гавдаланади. Эл суйган ҳофизнинг “…чақалоқни ҳам сизлашади анжанчасига” деб куйлаши Андижон аҳлининг том маънодаги одоб-ахлоқи, муомала маданиятини кўрсатади, десак муболаға бўлмайди.\nЖорий йил 15 ноябрь куни мамлакатимизда ҳуқуқбузарликлар профилактикаси ва жиноятчиликка қарши курашиш борасида белгиланган вазифалар ижроси, бу борада мавжуд муаммолар ва уларни ҳал этиш масалаларига бағишланган видеоселектор йиғилишида Президентимиз Шавкат Мирзиёев раҳбарларнинг бурчи, масъулияти ва маънавияти масаласига алоҳида эътибор қаратди. Давлатимиз раҳбари, жумладан, бундай деди: “Иш юзасидан талабчанлик қилиш бошқа, одамларнинг шахсиятига тегиш бутунлай бошқа нарса. Одамлар иш юзасидан сизга бўйсуниши мумкин, бошқа ҳар қандай масалада сиз билан теппа-тенг ҳуқуққа эга эканини асло эсдан чиқарманг. …Барчамиз яхши биламиз, халқимиз ориятли, номусли халқ. Халқимиз барча нарсага чидаши мумкин, лекин такрор-такрор айтаман, адолатсизлик ва ноҳақликка чидай олмайди. Ҳақиқий раҳбар, ҳақиқий етакчи одамларнинг бардошини синаш учун эмас, балки уларга муносиб шарт-шароит яратиб бериш, оғирини енгил қилиш учун раҳбар этиб тайинланади. Барча бўғиндаги раҳбарлар ўзининг одоб-ахлоқи ва маданияти билан ҳаммага ўрнак ва намуна бўлиши зарур”.\n– Президентимиз таъкидлаганидек, бугунги раҳбар талабчан бўлиш билан бирга, мудом халқ дарди, одамлар ташвиши билан яшаши керак, – дейди Бобур номидаги халқаро жамоат фонди раҳбари Зокиржон Машрабов. – Ўзининг юриш-туриши, гап-сўзи, муомала-маданияти билан барчага ибрат бўлиши лозим. Ҳеч бир раҳбар қўл остидагиларни таҳқирлашга қонунан ҳам, маънан ҳам ҳақли эмас. Улуғ бобомиз Заҳириддин Муҳаммад Бобур ўзининг “Бобурнома” асарида юрт бошқаруви хусусида сўз юритиб, “…Ҳар ишнинг зимнида юз минг мулоҳаза вожиб ва лозимдир”, деб ёзади. (“Бобурнома”, 67- бет. “Ўқитувчи” нашриёти, 2008 йил). Бир неча аср илгари айтилган мана шу ибратли гапга нима учун бугун айрим раҳбарларимиз амал қилмаяпти? Бутун дунё катта қизиқиш билан ўрганаётган Имом Бухорий, Имом Термизий, Алишер Навоий, Бобур, қолаверса, буюк саркарда Амир Темур сингари улуғ алломаларимиз ўгитларини нега ўқимайди? Амалдаги қонунларимизга зид хатти-ҳаракатларга йўл қўяди. Жамиятда қонун устуворлигини таъминлашга масъул бўлган айрим кишиларнинг ўзлари қонунларга амал қилмаса, одамларни орқасидан эргаштира оладими? Умуман, ундай раҳбарга биров ишонадими? Бундай ҳолатлар бутун жамиятда қандай салбий оқибатларга олиб келишини унутмаслигимиз лозим. Раҳбар аввало, мана шу жиҳатларни, халқ шаъни, эл-юрт дардини ўйлаши керак!


24 октябр 2020, Тошкент вақти: 13:26\nТожикистон. Садриддин Айний номидаги педагогика университетининг ўзбекистонлик талабалари ҳужжатларини талаб қилмоқда. 2020, 11 февраль.\n“Пухта ўйлаб, кейин қарор қабул қилишса, ўғлим сарсон бўлмас эди. У Қозоғистондаги ўқишидан чиқиб олди, Ўзбекистонда эса қабул қилинмади”. Бу гапни Озодликка нукуслик талабанинг отаси айтди.\nОтанинг айтишича, Бердақ номидаги Қорақалпоқ давлат университети ўғлининг ўтган ойда қабул қилиб олган ҳужжатларини куни кеча қайтариб берган.\nУниверситет расмий вакили қўшни давлатларда ўқишнинг масофавий турида ўқиётганлар қабул қилинмаслиги, бунга Олий таълим вазирининг 3 мартдаги буйруғи асос эканлигини билдирди.\nҚорақалпоғистоннинг Хўжайли туманида яшовчи Элмурод Давлетовнинг ўғли Азиз Каспий давлат технология ва инжиниринг университетининг 2-курс талабаси эди.\nАзиз, Ўзбекистон Республикаси Олий таълим вазирининг 6 февралдаги буйруғи чиққач, уч қўшни давлатда ўқиётган минглаб ватандошлари қаторида Ўзбекистонга қайтишга қарор қилди.\nБердақ номидаги Қорақалпоқ давлат университети Ишчи гуруҳи 14 февралда Азизнинг ҳужжатларини қабул қилиб олди.\nБироқ ўтган ҳафта охирида Азизнинг Бердаққа қабул қилинмаслиги маълум бўлди.\nЭҳтиросларини жиловлашга уринар экан, Элмурод Давлетов бундай деди:\nЎзимизда ўқиймиз экан, деб суюнишди. Мана энди келганда дистанционнийда ўқийсан экан, деб олмаяпти.\n- Келсангиз, халқнинг ўртасида туриб гапирган бўлардим. Ўзлари чақиришди. Болалар ҳаммаси келди. Ўзимизда ўқиймиз экан, деб суюнишди. Мана энди келганда дистанционнийда ўқийсан экан, деб олмаяпти.\nОзодлик Каспий университетида “дистанционний”да ўқигани учун Қорқалпоқ давлат университетига қабул қилинмаган яна бир талаба билан гаплашди. Унинг ташвишлари ҳам Азизникининг айнан такроридир.\nБердақ номидаги Қорақалпоқ давлат университети ректори телефонини кўтарган ходим таълимнинг масофавий шаклида ўқиётган талабалар Олий таълим вазирининг 156- буйруғига биноан қабул қилинмаётганини Озодликка билдирди.\nМасофавий таълим ўқитувчи ва талабанинг информацион технологиялар ёрдамидаги масофадаги ўзаро мулоқоти асосига қуриладиган таълим шаклидир.\nУниверситет вакили тилга олган 156-буйруқни Олий таълим вазири 3 мартда имзолагани маълум бўлди.\nОлий таълим вазирининг 2020 йил, 3 мартдаги буйруғи\nБуйруқда қўшни давлатлардаги олий таълим муассасаларида масофавий таълим шакли бўйича ва онлайн тарзда таҳсил олаётган талабаларнинг ўқишини кўчиришга рухсат берилмаслиги белгилаб қўйилган.\nВазир ўз буйруғини Ўзбекистон Республикаси таълим муассасаларига ўқишга қабул қилиш бўйича давлат комиссияси мажлисининг 2020 йил 28 февралдаги 13- баёни қарорида (ҳужжатда айнан шундай: “баёни қарорида” дейилган) белгиланган вазифалар ижросини таъминлаш мақсади билан тушунтирган.\n“Масофавий” ва “онлайн” талабаларга нисбатан вазирнинг 3 мартдаги буйруғида белгилаб қўйилган бундай чеклов унинг 6 февралдаги 92- буйруғида йўқ эди.\n6 февралдаги буйруғи билан уч қўшни давлатдаги минглаб ўзбекистонлик талабани, жумладан масофавий ва онлайн ўқиётган талабаларни жойидан қўзғаб қўйган вазир, орадан бир ой ўтгач, нега ўз қарорига ўзгартиш киритди?\nБу саволга жавоб олиш учун Олий таълим вазирлиги матбуот хизмати ва масалани билиши мумкин бўлган бошқармалари билан кун давомида баоғланиш уринишлари натижасиз қолди.\nБироқ Озодликда вазирлик расмий вакилининг Қозоғистонда масофавий ўқиётган бир талаба билан айнан шу масаладаги мулоқот аудиоси бор.\nМулозим вазирнинг буйруғи таълим муассасаларига ўқишга қабул қилиш бўйича давлат комиссияси мажлисининг 2020 йил 28 февралдаги қарори “синчиклаб ўқилганидан сўнг” чиқарилганини, бу буйруқ ортидан ҳужжатларини Қозоғистондан, хусусан Мухтор Ауэзов номидаги Жанубий Қозоғистон университетидан чиқариб олганлар аро йўлда қолганини тан олади.\nМасофавийда ўқийман деяпсиз, агар ҳужжатларинингизни олмаган бўлсангиз, олманг. Сизни барибир қабул қилишмайди.\n“Масофавийда ўқийман деяпсиз, агар ҳужжатларинингизни олмаган бўлсангиз, олманг. Сизни барибир қабул қилишмайди. У ердаги ўқишингиздан ҳам қуруқ қолиб ўтирманг”, деб маслаҳат беради вазирлик мулозими талабага.\nМулозим талаба билан мулоқот давомида вазирда айб йўқлигини, у Давлат комиссияси талабини бажарганини тушунтиришга уринади.\nОзодлик Олий таълим вазирининг 3 мартдаги буйруғи ортидан ҳаммаси бўлиб қанча талаба на у ёқда эмас, на бу ёқда эмас – муаллақ қолаётганини аниқлай олмади. Вазирлик расмий сайтида бу масалага оид маълумот кўринмади.\nЖорий ўқув йилининг биринчи ярмида Қозоғистон, Қирғизистон ва Тожикистондаги олий ўқув юртларида 30 мингдан ўзбекистонлик ўқигани Озодликка маълум.\nМавзунинг "эски" қаҳрамонлари\nШу мавзудаги аввалги материалларимиз қаҳрамонлари билан боғландик.\nЧимкентдаги Silkway халқаро университетининг Рус тили ва адабиёти факультети 1-курси талабаси, сирдарёлик Шаҳриёрнинг 9 мартда Озодликка билдиришича, у ҳужжатларини 17 февралда Гулистон давлат университетига топширган. “Ҳужжатларини 15 февралгача топширганларга қарор чиқди, деб эшитдим. Мен кутаяпман”, деди Шаҳриёр.\nБизга буйруқ чиқибди, деб эшитдим. Ўқишга қабул қилинсин, деган буйруқ.\nДушанбедаги Садриддин Айний номидаги педагогика университети, Педагогика факультети 1- курс талабаси, сурхондарёлик Наврўз ҳужжатларини Термиз давлат университетига топширган. “Бизга буйруқ чиқибди, деб эшитдим. Ўқишга қабул қилинсин, деган буйруқ. Бориб олиб келишим керак”, деди Наврўз.\nЎзбекистон Республикаси Олий таълим вазирининг қўшни давлатлардаги талабаларни ўқув йили ўртасида қайтаришга доир буйруғи мамлакат президенти маъмурияти топшириғига биноан чиқарилгани маълум бўлгани тўғрисида Озодлик ёзган эди.\n11 февралда Ўзбекистон Республикаси Олий ва ўрта махсус таълим вазирлиги Тожикистон, Қирғизистон ва Қозоғистон олий ўқув юртларида ўқиётган ўзбекистонлик талабалардан ўқишни Ўзбекистонга кўчириш тўғрисидаги аризаларни қабул қилиш муддатини 15 мартга қадар узайтирган.


12 июл 2020, Тошкент вақти: 13:26\nАҚШ элчисининг Ўзбекистоннинг Андижон вилоятида яшаётган турли миллат ва конфессия вакилларининг ушбу мактубига жавобан йўллаган мактубида, Ўзбекистонда диний эркинликлар аҳволи ноҳақ равишда хавотирли қилиб кўрсатилмоқда, дея АҚШ давлат департаментига эътироз билдирган диндорларни ҳамкорликка чақиради.\n“Демакки, сиз Андижонда яшар экансиз”, —дейилади, жумладан, ушбу мактубда, — “Эҳтимол у ерда мавжуд вазиятни яна-да яхшироқ тушунишда ёрдам бера олишингиз мумкин. Интернетда бир қатор хабарлар пайдо бўлди. Бу хабарларда Андижонда меҳнатга лаёқатли ёшларни меҳнат ҳафтаси кунларида масжидда ибодат қилишдан қайтаришга уриниш, тўй маросимларида амри-маъруфларни таъқиқлаш ва чеклаш, шунингдек, Азон чақиришни чеклаш ҳоллари ҳақида айтилади. Интернетдаги бу хабарлар хато бўлиши мумкин ва шу боис ҳам мен бу ҳақда сизнинг шарҳларингизни эшитишдан жуда мамнун бўлар эдим”, - дейилади АҚШ нинг Ўзбекистондаги элчиси андижонлик диндорларга йўллаган жавоб мактубида.\nУлар эса ўз мактубида Ўзбекистон Ташқи ишлар вазирлигининг Америка ташқи сиёсат бошқармалари дин ва эътиқод эркинлиги каби долзарб масалага “бир ёқлама ёндашади” ва “икки хил стандарт” қўллайди, деган нуқтаи назарини тўлиқ қувватлашини билдирган ва АҚШ раҳбарияти мамлакатдаги диний эркинлик вазиятини баҳолаётганда нимага таянган экан, дея таажжуб билдирган эди.\nМурожаатнома остига имзо чекканлар эса – Андижон шаҳар рус православ черкови бош рухонийси Бочаров, Андижон вилояти қирғиз маданият маркази бошқаруви раиси Маматов, Андижон вилоят корейс маданият маркази раиси ўринбосари Цой, шунингдек, арман маданият маркази раҳбари ва вилоятнинг Шахрихон тумани имом хатиби Турғуновлардир.\nАҚШнинг Ўзбекистондаги элчисидан жавоб олган андижонлик диндорлар гуруҳи эса ҳамон сукутда. Аввалги мурожаатларимиз ҳам жавобсиз қолган эди. Хусусан, Андижон шаҳар рус православ черкови бош руҳонийси идорасидан шу жавобни олганмиз.\n“Биз бунақа интервьюларни бермаймиз. Биз метрополит билан аввалдан келишиб олишимиз керак. У хўп деса, марҳамат. Хуллас, бу масалаларда бизга мурожаат қилман”, - деган гапни қисқа қилди черков вакиласи.\nМаълум сабабларга кўра, ўз исми-шаърифининг ошкор этмаслигимизни сўраган андижонлик кузатувчи бу диндорларни топа олмайсиз ва улар Андижондаги диний гуруҳлар орасида танилган вакиллар ҳам эмас, деган маълумотни берди.\n“Уларни топа олмайсиз, оввора бўлиб қидирманг. Мен ҳам сизни қизиқтирган савол билан қизиқдим. Андижонда кўзга кўринган дин пешволари билан гаплашдим. Улар бундай хатдан бехабар. Яъни, бу хатни ёзганлар андижонлик дин пешволари эмас, уларни кўпчилик танимайди ҳам. Кўриниб турибдики, бу уюштирилган чиқиш”.\nБироқ, АҚШ элчисининг жавоб мактубида келтирган масалалар, яъни, Андижонда дин эркинликларининг чекланишига оид хабарлага нима дейсиз, улар қанчалик ҳақиқатга мос, дея сўрадик яна суҳбатдошимиздан.\n“Бу хабарларда бироз ошириб юборилган. Мисол учун, азон чақириш таъқиқлангани йўқ, асло. Фақат паст овозда чақирилсин, дейилди. Тўйларда ҳам амри-маъруфлар бўляпти, ҳея ким буни ҳам таъқиқлаган эмас. Аммо, ёшларни жума намозларидан қайтаришга бироз уринишлар бўлди, бу рост. Фақат бунинг сабаби диний эркинликни чеклаш деб ҳисобламайман. Мисол учун, жума кунлари бутун бошли синфлар, курслар дарсни ташлаб, масжидга кетиши ҳоллари кўпайиб қолди. Шуни тартибга соламиз деб бироз чекловлар бўлди, холос. Яъни, унақа кескин чекловлар йўқ. Аммо, бир нарсани айтиш керак, Андижонда диндорлар мунтазам, кучли назорат остида. Бу бор гап”.


ҚЎШИҚ — МИЛЛАТ ҚАЛБИНИНГ САДОСИ, ҚУДРАТЛИ ТАРБИЯ ВОСИТАСИ - Ўзбекистон овози газетаси\nЁки «Лайло опанг қани, Зуҳро опанг қани, жинни қилди сани опанг мани...» қабилидаги бетайин «қўшиқ»лар ҳақида\nҲар бир одам ўз халқининг миллий мусиқаси ва қўшиқларидан руҳий қувват олиб вояга етади. Мусиқанинг инсон қалбига, онгига таъсир кучи, қудрати беқиёсдир. Улуғ алломаларимиз инсон тарбиясида, маънавиятини юксалтиришда мусиқанинг аҳамияти нақадар юксаклигини доимо уқтириб келишган.\nМустақиллик йилларида мамлакатимизда мусиқа санъатини янада ривожлантиришга алоҳида эътибор қаратилмоқда. Жумладан, давлатимиз томонидан миллий эстрадани ривожлантириш, истеъдодли ижодкорларнинг профессионал малакасини ошириш, ёш ижрочиларни қўллаб-қувватлаш учун «Ниҳол», «Ягонасан, муқаддас Ватан!», «Офарин», «Эътироф» сингари турли танловлар ўтказиб келинмоқда. Ҳар йили истеъдодли санъаткорларимизнинг катта гуруҳи давлат мукофотлари билан тақдирланади.\nБироқ бугун яратилаётган қўшиқлар орасида мазмунан саёз, бадиий жиҳатдан ғализ, хорижий мусиқаларга ёки санъаткорларга тақлид қилинаётган қўшиқлар кўпайиб бораётгани сезилмоқда. Чет эл мусиқаларига енгил-елпи матнни қўйиб куйлаш ҳам урф бўляпти. Баъзи клипларда эса миллий маданиятимиз, ахлоқ мезонларига мос келмайдиган лавҳалар учрамоқда.\nБундай куй-қўшиқлар, аввало, санъатнинг обрўсига путур етказади. Ўсиб келаётган ёшларда санъат, хусусан, эстрада санъати тўғрисида нотўғри тасаввур уйғотади. Эстрада санъати мухлисларининг асосий қисми ёшлардан иборат эканини ҳисобга олиб фикрласак, демак, жамоатчилик орасида тарғибот-ташвиқот ишларини кенгроқ олиб бориш, бу соҳага маънавиятимизнинг муҳим ҳалқаси сифатида эътиборни янада кучайтиришимиз зарур, деб ўйлаймиз.\nШу боис бугунги эстрада санъатининг ютуқ ва камчиликлари, айрим ёш ижрочилар қўшиқлари тўғрисида бир гуруҳ ижодкорлар ва санъат мухлисларининг фикр-мулоҳазалари билан қизиқдик.\nИқбол МИРЗО, Ўзбекистон халқ шоири, Миллий эстрада санъатини ривожлантириш ва мувофиқлаштириш кенгаши раиси:\n— Бугунги кунда миллий эстрада санъатига бўлган эътибор ва қизиқиш ҳам, талаб ҳам кучайиб бормоқда. Бу табиий, албатта. Чунки халқимиз санъатга тарбия воситаси сифатида қарайди. Умуман, қўшиқчилик, азалдан маданият, маънавиятимизнинг ажралмас қисми бўлиб келган. Афсуски, айрим ижодкорлар, санъатни шоу-бизнесга айлантиришга уринишяпти. Бунинг оқибатида эфирда кетаётган қўшиқлардан, клиплардан кўпчилик норози бўляпти. Масалан, куни кеча бир ёш хонанданинг ижросини эшитиб қолдим. «Зеболи юз», деб куйлаяпти. Ўйлаб кўринг, бу мантиққа зид эмасми? Аслида «Зебо юзли» деганда маъно-мазмун бўлади.\nЯна бошқа бир ёш хонанда Завқий домланинг «Кулбам аро эй маҳлиқо, бир йўл хиром айлаб келинг» мисрасини бузган ҳолда, «Кулбам аро эй маҳлиқо, бир йил хиром айлаб келинг», деб радиода куйлаяпти. Бу тингловчида нотўғри тасаввур ўйғотади. Чунки, ёрнинг бир йилда келиши кераклигини ҳар ким ҳар хил маънода тушунади. Ҳатто баъзи қўшиқларнинг матнлари шунчалик телба-тескарики, эшитиб ёқангни ушлайсан.\nЎзбек деган жуда катта қадимий халқнинг санъати, адабиёти ҳам буюк. Буни ҳар бир инсон чуқур тушуниб, ҳурмат қилиши лозим. Айтилаётган қўшиқлардаги сўзларга жиддий эътибор берилиши шарт. Бизда тил ҳақида қонун бор. Сўзларни бузиб айтиш қонунга зид ҳисобланиши баробарида халқимизга ҳам ҳурматсизлик бўлади. Шундай экан, паст савиядаги қўшиқларни куйлаётган хонандаларга эътирозимизни билдиришимиз, тўғри йўл-йўриқ кўрсатишимиз, керак бўлса, чора кўришимиз ҳам мумкин.\n«Ўзбекнаво» эстрада бирлашмасида янги кенгайтирилган бадиий кенгаш тузилиб, унга жамоатчилик асосида нуронийлар, маҳалла оқсоқоллари, олимлар, шоир ва журналистлар, талабалар жалб этилса, мақсадга мувофиқ бўлар эди. Бадиий кенгаш маъқуллаган қўшиқларнигина эфирга бериш талаби қўйилса, ўйлайманки, мазмунан саёз қўшиқлар тарқалишининг олди олинади.\nОйдин АБДУЛЛАЕВА, бастакор:\n— Боланинг онги асосан беш-етти ёшда шаклланишини инобатга олсак, айнан шу даврда унинг қалбида маънавиятнинг илк куртаклари намоён бўла бошлайди. Ўсиб келаётган ёш авлоднинг маънавий дунёсини юксалтириш ҳақида сўз борганда эса, қўшиқларнинг роли ва таъсири хусусида тўхталиш, албатта, ўринлидир. Очиғини тан олиш керак, бугун айрим ёш хонандалар хориж мусиқаларини ўзлаштириб, енгил-елпи қўшиқларни куйлаяпти. Айни мана шундай қўшиқларнинг тингловчилари эса асосан ёшлар эканини ўйласак, қўшиқлар савиясига жиддий эътибор қаратишимиз зарурлигини англаймиз. Бунинг учун эса умумтаълим мактабларидаги мусиқа дарсларининг соатини, мусиқа тўгараклари сони ва турини имкон қадар кўпайтиришимиз зарур бўлади. Ўтилаётган дарс ва машғулотларни такомиллаштириш, савиясини жиддий назорат қилиб боришга тўғри келади. Натижада ёшларимиз мусиқий жанрлар ва қўшиқларнинг бадиий, ғоявий жиҳатларидан чуқурроқ хабардор бўлиб боради. Бу билан биз ёшларимизни савияси паст, енгил-елпи қўшиқлар таъсирига тушиб қолиш каби салбий ҳолатлардан асраган бўламиз. Диди баланд тингловчига манзур бўладиган қўшиқ яратиш учун хонандаларимиз янада кўпроқ изланишга мажбур бўлишади.\nШу билан биргаликда, мутасадди ташкилотлар ўзаро ҳамкорликда ёш хонандаларимиз учун маънавий-маърифий тадбирларни тез-тез ўтказиб туриши керак деб ўйлайман. Улар ўз маҳоратларини ошириб боришига жиддий талаблар қўйилса, мақсадга мувофиқ бўлар эди.\nАсқар ҚЎЗИЕВ, Ўзбекистонда хизмат кўрсатган артист:\n— Айрим хонандаларимиз саҳнада хорижлик қўшиқчиларнинг сўзларини тушунмасдан куйлашини, миллий қадриятларимизга хос бўлмаган енгил-елпи ҳаракатларини қандай баҳолаш мумкин? Бу каби ҳолатлар тўйларимизда ҳам авж олиб бораётгани ташвишланарли, албатта. Ростини айтиш керак, тингловчиларимизда ҳам айб бор. Тўйларда кўп кузатганман. «Муножот», «Тановор» каби мумтоз қўшиқларни куйласак, ёшларимиз диққат билан эшитмайди. Рақс учун ўзимиздаги яхши қўшиқларни ижро этсак, дарров хориж қўшиқларини айтишимизни илтимос қилишади. Икки-уч соат давом этадиган тўйларда нари борса, беш-олтита ўзимиздаги савияли қўшиқлар ижро этилади, аксарияти эса турли тилда енгил-елпи қўшиқлар янграйди. Бунга чек қўйиш учун эса, менимча, матбуотда жиддий танқидий мақолаларни тез-тез уюштириб туриш керакка ўхшайди.\nТўғри, бугун кимгадир сен нега бу қўшиқни айтаяпсан, деб тақиқ қўйиш ноўрин. Лекин масаланинг тарбиявий аҳамиятини ҳисобга олсак, бу борада зарур чора-тадбирларни кўриш шарт. Санъат нималигини тушунмасдан қўшиқ айтаётган айрим ёшларимизнинг жонли ижрода куйлай олмаслиги ҳам маълум. Шундай экан, «Ўзбекнаво» эстрада бирлашмаси томонидан хонандаларга қўйиладиган талабларни кучайтириш масаласини жиддийроқ ўйлаб кўриш керакка ўхшайди.\nАгар «Ўзбекнаво» эстрада бирлашмаси томонидан хонандаларга катта оммавий саҳналардаги концерт дастурларида қисман жонли ижрода куйлаш талаби қўйилса, бу талаб аста-секин кучайтириб борилса, тўйларимизда ҳам фонограммада куйлашни тўхтатсак, ўйлайманки, хонандалар масъулиятни ҳис этиб, элимизга манзур бўладиган қўшиқлар сони ортиши шубҳасиз.\nСоиб БЕГМАТОВ, санъатшунослик фанлари номзоди, профессор:\n— Ҳар бир халқнинг ўзига хос миллий эстрада санъати бўлиши керак. Масалан, ҳинд мусиқасини Африкадаги ёки Жанубий Америкадаги одамлар ҳам билишади, ҳеч иккиланмай «бу ҳиндларники», дейишади. Шу боис, бугун ғарбга тақлид қилиб, ажнабий мусиқаларга мазмунан саёз матн қўйиб куйлаш, бу энди санъатга ҳам, миллатга ҳам ҳурматсизлик бўлади. Бу тарзда қўшиқ айтишдан уялиш керак.\nШу ўринда яна бир муҳим масала бор. Ахлоққа зид, мазмунан саёз қўшиқлар кўпгина иллатларга сабаб бўлади. Инсонни гўзал мақсадлардан, улуғвор ғоялардан чалғитади, дидини ўтмаслаштиради. Айниқса, ёшлар руҳиятида енгил-елпи ҳаётга мойилликни кучайтиради. Аста-секин соғлом фикрга таъсир кўрсата бошлайди. Бу ҳолат эса маънавиятни юксалтирмайди, аксинча унга путур етказади.\nКуй-қўшиқнинг тарбиявий аҳамияти ниҳоятда катта экан, демак, биз бу масалага жиддий қарашимиз, жамоатчилик назоратини доимий равишда олиб боришимиз шарт.\nУмида АБДУАЗИМОВА, Ўзбекистонда хизмат кўрсатган маданият ходими:\n— Бугунги кунда эфир орқали узатилаётган қўшиқлар бастакори ёки шеър муаллифи аксарият ҳолларда айтилмайди. Билишимча, айрим «бастакор»лар нафақат бировларнинг мусиқасидан «илҳомланиб», балки шоирларнинг шеърларидан ҳам ғоя кўчириб, киссасини тўлдиряпти.\n«Ҳамон ўша-ўшасан, дардимга дард қўшасан» деган сатр билан бошланадиган шеърим ўтган асрнинг етмишинчи йилларида битилган. Бу шеърни ўша пайтда таниқли санъаткор Илҳом Иброҳимов ажойиб мусиқа басталаб, элга манзур қилиб куйлаган. Айни вақтда ҳудди ўша сатрлар қўшилган ўнлаб қўшиқларни сизга топиб беришим мумкин. Ёки «Тикилиб-тикилиб қарайсан» номли шеърим устоз санъаткоримиз Ғуломжон Ёқубов томонидан ҳамон завқу шавқ билан куйланмоқда. Ҳолбуки, бу қўшиқ эълон қилинганига 36 йил бўлди. Буни қарангки, «Сен менга севишни ўргатдинг» деган топилмам бутунлай бошқа сатрлар қўшилиб, эндиликда жуда кўп қўшиқчилар «қалби»дан қўшиқ бўлиб «таралмоқда».\nҚўшиқ «муаллиф»лари шоир сатридан фойдалангани учун қалам ҳақи тўлайманми, деб ўйлаб, ўзлари «ижод» қилишга уринишганга ўхшайди. Аммо билиб қўйишсинки, ўзини биладиган шоир ижодини нархлаб, савдолашиб юрмайди. Буни ўзларига ор билишади. Куй басталовчи ёки «аранжировкачи» деганлар ўзларининг бировлардан кўчирилган «ижод»лари учун ҳам осмон нархини қўйиб, савдогарчилик, тирикчилик қилиб юришганини кўпчилик билади. Кеча мактабни битириб, санъат остонасига қадам қўяётган ўсмир қандай қилиб уларнинг сўраганини топиб берсин?\nБу сатрлар ҳам санъаткорлар репертуаридан турлича сўзлар қуршовида турли оҳангларда таралмоқда.\n«Билсанг эди, сен учун\nдеган шеъримдан юлиб олинган сатрлар Фаррух Ҳамроев томонидан гўзал оҳангларда куйланиши яхши. Аммо ушбу «Асрадим» номли шеъримни унга кимдир ўзича «ўзлаштириб» ёзиб берибди.\n«Кун чарақлаб кетар эртага,\nДил ярақлаб кетар эртага»,\nдеб бошланадиган «Эртага» деган шеъримни ака-ука Ваҳобовлар қарийб 35 йил олдин қўшиқ қилиб, эл ҳукмига ҳавола қилишганди. Ўша шеър эълон қилинган китобим «ижодкор»лар қўлига тушиб қолганми, ундан сатрларни кўчириб, бироз ўзгартириб, ясалган қўшиқлар ҳам кўпайиб кетди. Масалан:\nБоғимдан гул уздинг, ёр,\nБорлиғимда суздинг, ёр,\nИшқ расмини чиздинг, ёр!\nАсло кечириб бўлмас...\nБу шеър нодир овоз соҳиби Қодир Мирашуров талқинида аксарият қўшиқсеварлар қалбига чиндан «чизилиб» қолган. Аммо ҳозир айнан ўша, «юракка расм» чизиш-у, гуноҳни «ўчириб» ёки «кўчириб» бўлмасликдан сўйлайдиган «қўшиқ»лар кўпайиб кетди. Ғоя ўша, муаллифи ўзга!\nГулчеҳра УМАРОВА, «Ўзбекистон адабиёти ва санъати» газетасининг бўлим мудири:\n— Бугун «эстрада ва ёшлар» иборасининг матбуотда, радио-телевидениеда, турли маданий-маърифий тадбирларда тез-тез тилга олинаётгани бежиз эмас. Чунки айни пайтда эстрада ёшлар орасида кенг тарқалган санъат туридир. Эстрада ижрочиларининг ҳам, тингловчиларининг ҳам аксарияти ёшлар. Савол туғилади: хўш, ана шундай оммавий санъат ёшларимизга қандай таъсир кўрсатяпти?\nАфсуски, бу саволга кўнгилни тўқ қилиб, ижобий жавоб бериш бироз мушкул. Сабаби, бугунги ёшлар эстрадасида «оммавий маданият»га эргашиш, санъатга тезроқ пул топиш ва машҳур бўлиш йўли сифатида муносабатда бўлиш кўзга ташланмоқда. Ваҳоланки, ҳар қандай санъат тури, жумладан, эстрада ҳам маънавий-маърифий тарбия воситаси, маданият намунаси бўлиб хизмат қилиши керак.\nАввало, матнга эътибор ниҳоятда сусайиб кетган. Ҳар қандай қўшиқнинг асосини матн ташкил этишини яхши биламиз. Шубҳасиз, мусиқа ва ижро ҳам қўшиқнинг асосий таркибий қисмлари. Лекин бу ўринда сўзнинг таъсир кучини, унинг қудратини эътироф этмасликнинг иложи йўқ. Сўзнинг одам онгига, дунёқарашига, маънавиятига таъсири ниҳоятда катта экани ҳақида буюк аждодларимиз бисёр ҳикматлар қолдириб кетган.\nАлбатта, матнга эътибор билан қарайдиган маданиятли хонандаларимиз оз эмас. Бироқ афсуски, аксарият ёшлар, айниқса, эстрада ижрочилари қўшиқ матнига ниҳоятда беэътибор, пала-партиш муносабатда бўлишяпти. Шу сабабли, нафақат ижодга энди кириб келаётган ёшлар, балки тажрибали хонандалар репертуарида ҳам «Шак-шакарим ёрон-эй, балле, Шек-шеки бадан, оббо сан-эй, балле-балле...», «Яхшиям тугади шу сериал, Жуда узундан-узун, Вақтимни олди ҳар кун. Кўзимни узмай кўрибман, Севгилимга қарамай...», «Ёзган қўшиғинг менга, Англолмадим мен, Яна йўқдир ҳеч бир сўзимда, Такрор, такрор сўзлар...», «Лайло опанг қани, Зуҳро опанг қани, Жинни қилди сани опанг мани...», «Юлдуз маъюс, Туни бўйи беуйқу юзма-юз. Қани энди менинг меҳрим, Қани энди у туйғу?..» каби пойинтар-сойинтар жумлалар тўлиб-тошган хиргойилар кўпайиб боряпти. Бундай қўшиқлар, айниқса, нодавлат теле ва радио каналларида жуда кўпайиб кетди. Нима деб алаҳсираётганлигини ўзи тушунмаган бундай «қўшиқчи»лар на сўзнинг маъносини тушунади, на мусиқанинг?\nБундан ташқари, баъзи ижрочилар илгари айтилган қўшиқлардаги сўзларни бузиб айтишяпти. Яна аралаш матнли қўшиқлар ҳам (ўзбекча, русча, инглизча) пайдо бўлаётганига нима дейсиз? Бу она тилимизга, Давлат тилига беҳурматлик, санъатнинг устидан кулиш эмасми?... Бундай ҳолатлар ёшлар тарбиясига салбий таъсир кўрсатмай қолмайди.\nАйрим ёш хонанда қизларимиз ижросидаги қўшиқлар матнида, либосларида, ҳатто ўзларини тутишларида миллатимизга хос ҳаё-ибонинг, одобнинг, маданиятнинг етишмаслиги ҳам оғриқ нуқталардан бири. Бу ўринда баъзи эркак хонандаларнинг ижролари ҳам қизларникидан қолишмаётганини айтиб ўтиш керак.\nКлиплар ҳақида ҳам эътирозлар йўқ эмас. Ўзбек тилида айтилаётган қўшиқлар клипида бошқа миллат вакиллари «жавлон уриб» юради, керак кераксиз жойда раққослар у ёқдан-бу ёққа югуради (рақс тушмайди), қўшиқчи хонанда раққосга аллақандай сирли имо-ишоралар қиладими-ей... Хуллас, бу ёқда ўғирланган мусиқалар, миллий менталитетимизга хос бўлмаган ижролар масаласи ҳам турибди.\nАлбатта, ҳар бир ижодкор эркин ижод қилишга, истаган қўшиғини айтишга ҳақли. Лекин бу унга одамларнинг маънавиятини бузиш ҳуқуқини бермайди. Қўшиқ инсон руҳига, маънавиятига бевосита таъсир этаркан, ҳар қандай хонанда қайси халқ номидан саҳнага чиқаётганини унутмаслиги керак. Камчиликларни тузатиш учун ҳаммамиз биргаликда ҳаракат қилишимиз лозим.\nЁш ижрочилар, аввало, китоб ўқишлари, миллий қадриятларимиздан, мақомдек мумтоз меросимиздан хабардор бўлишлари, ҳар бир қўшиқлари асосида миллий мусиқа, пухта матн, маданиятли ижро ётиши кераклигини тушуниб олишлари зарур.\nЮрт келажагини маънавияти бутун, савияси юксак авлод қуришини назарда тутсак, бугун энг оммавий бўлган эстрада санъатидаги камчиликларга муросасиз бўлишимиз лозим.\nТАҲРИРИЯТДАН: Юқоридаги фикр-мулоҳазалардан кўриниб турибдики, муҳокама этилган масала жуда долзарб ва муҳим. Бу мавзу юзасидан матбуотда ҳам кўп фикрлар билдириляпти. Лекин афсуски, ҳали-ҳануз ижобий ўзгаришлар кўзга ташланмаяпти, енгил-елпи қўшиқларнинг тарқалиши тўxтамаяпти. Бизнингча, жамоатчилик бундай ҳолатларга фаол муносабат билдириши, мутасадди ташкилотлар томонидан зарур чора-тадбирлар янада кучайтирилиши зарур.\nЯратилаётган, куйланаётган куй-қўшиқлар ҳар биримизни, айниқса, ўсиб келаётган ёш авлодни эзгу амалларга руҳлантирсин, ҳаётга, Ватанга меҳр-муҳаббат туйғуларини уйғотадиган бўлсин.\nУшбу мақолада кўтарилган масалалар жамоатчиликни, айниқса, ўзбек миллий санъати фидойиларини, қалам аҳли ва устоз санъаткорларни бефарқ қолдирмайди, деб умид қиламиз. Таклиф, фикр-мулоҳазаларингизни кутамиз.